SALM VANĠELKU TAS- SIRJAKU O ħtija feliċi: hekk tkanta l- Knisja dwar id- dnub ta' Adam u ta' Eva.

Ewlenin ġenituri tagħna bnedmin, ingannati minn Satana bil- għira tiegħu.

O ħtija feliċi, li ġibdet mill- ħdan ta' Alla l- Missier hawn fostna l- Uniġenitu Iben tiegħu.

Kien jenħtieġ li l- ħtija tkun irriparata: iżda ħadd ma seta' jirripara ħlief l- iljun tat- tribù ta' Ġuda.

Għalhekk il- Missier Alla bagħat 'l Ibnu fid- dinja, waħdu biss kapaċi li jħassar dan id- dnub, u kull dnub ieħor.

'Ekku l- ħaruf ta' Alla, li jneħħi d- dnubiet tad- dinja': hekk esklama l- prekursur ta' dana l- Feddej lill- iskulari tiegħu.

Alla jħobb ta' Alla li hu: u għalhekk imqanqal mill- ħniena tiegħu ddegreta li jeħles il- ġeneri uman mir- rovina.

Għamel pass ta' għaġeb fuq kull għaġeb.

Satana nnifsu, awtur ta' dina l- ħtija b' ebda mod ma seta' jammetti li Alla kellu jasal sa hawn.

Li l- Iben tiegħu, veru Alla, sar bniedem, biex isalva l- bnedmin: raha kbira wisq li Alla jumilja ruħu minn tant Maestà.

Ġie fid- dinja l- Feddej u s- Salvatur tagħha: il- Kelma t' Alla saret laħam, u għammret fost il- bnedmin.

Sar bniedem f' kollox bħalna barra mid- dnub.

Twieled minn omm verġni, predestinata omm Alla, u twieled bl- opra tal- Ispirtu Santu.

Għex fostna jgħallem il- kliem tal- ħajja eterna, u jsaħħu bl- eżempju; u miet maqtul fuq il- għuda tas- salib.

Ġie fid- dinja Alla veru minn Alla veru, bniedem veru minn bniedem veru, u ġie mħabba fina bnedmin, u mħabba s- saħħa tagħna.

Saħħaħ it- tagħlim tiegħu bl- għeġubijiet, u ssiġilla kollox bir- reżurrezzjoni tiegħu quddiem ix- xhieda.

Twieled, għex, miet maqtul, irxoxta fit- tielet jum, tela' mnejn kien ġie, u issa inkurunat bil- glorja jsaltan għal dejjem fil- leminija ta' Alla l- Missier.

Qiegħed hawn saċerdot u avukat tagħna: jidħol għalina medjatur wieħed quddiem il- ġustizzja divina.

Temm perfettament il- missjoni divina tiegħu: u x' għamel dan il- Feddej tagħna permezz tal- missjoni tiegħu?

Ta glorja infinita 'l Alla, glorja denja tal- isem ta' Alla.

Immeritalna l- grazzja tiegħu, u tana s- setgħa li nsiru wied Alla.

Alla eżaltah, u tah isem fuq l- ismijiet kollha, li għall- isem ta' Ġesù kull irkoppa tinżel baxx fis- sema, u fl- art, u fl- infern.

Kemm aħna obbligati lejn dan l- isem!

Kemm aħna obbligati lejn dawk li għallmuna fuq dana Ġesù!

Missirijietna għallmuna fuq Alla, u permezz tal- fidi bżajna fuq il- Maestà tiegħu.

Għallmuna fuq Ġesù, il- Kristu tiegħu, u aħna lqajnieh fi qlubna għall- umiltà u għall- ħlewwa tiegħu.

Ilkoll kemm intom li bħali maħsulin bid- demm ta' Ġesù u mifdijin, lilkom insejjaħ u lilkom nistieden biex tissieħbu miegħi biex nagħrfuh dejjem u kullimkien b' re tagħna.

Huwa ma staħax jissejjaħ wieħed mill- aħwa tagħna u tana nifhmu li hawn biss qiegħda l- ħajja eterna.

Li aħna nagħrfu l- veru Alla ħaj, u lilu nnifsu mibgħut fostna minnu.

L- anġli ta' Alla jadurawh, jafu tajjeb li huwa l- uniku bniedem predestinat veru Iben ta' Alla.

Sa mill- ewwel mumenti ta' ħajtu ddikjara lilu nnifsu għadu tas- sentimenti tad- dinja.

Uriena li kollox huwa qżież quddiem Alla, kulma jgħożżu l- iskulari tagħha.

U wriena dan bl- eżempju u bil- kelma tiegħu nnifsu.

Għamlu bl- ikrah għalih il- kbar tal- poplu tiegħu, u b' kull mezz riduh meqrud mill- wiċċ tal- art.

Rawh maqtul bl- opra tagħhom: però stagħġbu bir- reżurrezzjoni tiegħu nnifsu fuq ix- xhud tal- għassiesa mal- qabar tiegħu.

Ippersegwitaw mhux lilu biss, iżda wkoll 'il kull min laqgħu: keċċew mis- sinagoga raġel imwieled agħma, għax xehed li Ġesù tah id- dawl.

Ippersegwitaw 'il Ġesù, mimlijin bl- għira għall- folol li kienu jfittxuh, jaraw l- omnipotenza fi jdejh.

Oh kemm kont umli, o Ġesù, li ġejt fid- dinja biex tneħħi d- dnubiet tagħha, biex tneħħi s- suppervja tagħha!

Ir- re jmut biex jeħles is- seftur.

Inti mitt, o Ġesù u sirt kawża ta' saħħa għal dawk li jobduk.

Għal dawk li jinfirdu mill- ħbiberija ta' dina d- dinja ħażina.

Ġibt miegħek il- vera paċi tal- qalb; però l- mezzi għal dina l- paċi ma jintgħoġbux lill- għajnejn tad- dinja.

Għax ippreferew id- dlam għad- dawl.

Inti tagħti l- paċi tiegħek b' mod kuntrarju għall- mod li bih tagħti d- dinja l- paċi tagħha.

Hija twiegħed il- paċi tagħha lil min jagħmel dak li lilu jogħġob, li jikkuntenta lilu nnifsu b' kull mod f' kulma jrid.

Inti twiegħed il- paċi tiegħek lil min imieri l- qalb tiegħu.

M' hawnx min hu bħalek, o Ġesù, inti fost il- bnedmin kollha, li mietu, li hawn ħajjin, u li għad jiġu fid- dinja.

Inti waħdek bniedem uniku li għandek il- persuna divina.

Inti għallimtna dak li b' ebda mod ma stajna nkunu nafu.

Għallimtna li Alla huwa wieħed fin- natura, u f' dan Alla hemm tliet persuni divini.

U fosthom inti int it- tieni persuna.

Alla l- Missier mill- eternità jagħraf lilu nnifsu u b' hekk iġġenerak: għalhekk inti int il- Kelma ta' Alla eterna.

Alla l- Missier jara fik l- isplenduri tas- sustanza tiegħu u jħobbok infinitament.

Inti tara fik il- perfezzjonijiet infiniti tiegħu u tħobbu infinitament.

U minn din l- imħabba ta' xulxin, ta' bejnietkom joħroġ, jipproċedi l- Ispirtu Santu Alla.

Il- Missier tiegħek huwa Alla: inti int Alla.

U l- Ispirtu Santu Alla: iżda le tliet Allat imma Alla wieħed.

Fl- Iskrittura smajna li Alla l- Missier sejjaħlek Alla xħin qrajna li hu qallek: "It- tron tiegħek, o Alla huwa għal dejjem ta' dejjem."

Sejjaħlek ukoll bniedem, xħin qallek: "Inti ħabbejt il- ġustizzja: għalhekk dilkek Alla, Alla tiegħek biż- żejt tal- ferħ."

U fost in- nisa kollha li mietu, li huma ħajjin, u li għad jiġu fid- dinja, ħadd ma huwa lanqas jista' jkun bħall- Omm Verġni tiegħek.

Hija permezz tiegħek, hija weħidha għandha l- glorja ta' dinjità li tgħaġġeb kull intellett maħluq.

Għax hija hi f' sens veru u naturali omm Alla l- ħaj.

Kemm hija tassew kbira!

Il- grazzja li sabet quddiem Alla, min jista' jitkellem fuqha?

Inti binha u hija ommok: forsi mhux l- omm hija superjuri għall- iben?

Marija, ommok, hija kreatura: inti Ġesù binha inti l- Kreatur.

L- anġli fuq dan jarawha oġġett ta' meravilja, allurmeta għarfu li inti assoġġettajt lilek innifsek lejha.

Hija stqarret li dak li hu potenti, Alla, għamel ħwejjeġ kbar magħha: u kollox hija tagħraf minn Alla.

Fit- tnissil tagħha immakulat hija rċeviet il- benedizzjoni ta' Alla l- Missier, li għażilha bintu.

Irċeviet il- benedizzjoni tiegħek, li għaraftha ommok bi spirtu ta' sottomissjoni.

U rċeviet il- benedizzjoni tal- Ispirtu Santu, li tgħarras magħha b' għarusa, li kellha bl- opra tiegħu ssir omm u tibqa' verġni.

Xħin hija nisslitek fil- ġuf tagħha nisslitek Alla u bniedem, żewġ naturi inseparabbli għal dejjem f' persuna waħda divina.

Inti permezz tagħha tajt il- ħajja lid- dinja, u hija hi l- kawża tal- ferħ tad- dinja għal kull min jagħrafkom.

Hija hawn fid- dinja sofriet miegħek, u sofriet imħabba fik.

Iżda inti wara dawn is- sofferenzi inkurunajtha reġina, u bħala reġina qiegħda ssaltan miegħek fil- leminija tiegħek.

Min iħobb lilek, o Ġesù, ma jistax ikun li ma jħobbx ukoll lilha.

Ma jistax ikun li ma jgħożżhiex lilha, u li ma jagħtihiex qima.

Inti fid- dinja wrejt venerazzjoni kbira lejha, tajtha qima ta' veru iben lejn l- omm tiegħu.

Kemm kienet umli fid- dinja, vera omm denja ta' binha l- waħdieni tagħha.

Inti stess għaġġibtna fuq l- umiltà tiegħek; għall- umiltà tiegħek tfixkel Satana, tfixklu l- bnedmin li għarfuk, u tfixklu l- maħbubin appostli tiegħek.

Tfixkel Satana, għalhekk sabek fid- deżert biex jara jekk intix tassew l- Iben ta' Alla, li sirt bniedem f' tant umiltà.

Tfixklu l- bnedmin xħin rawk bl- omnipotenza fi jdejk, u hekk fqir u baxx.

Tfixklu l- appostli, xħin rawk fl- art tagħmilha ta' seftur taħsel ir- riġlejn tagħhom.

Dawn l- appostli li inti għażilt biex fuqhom twaqqaf fid- dinja l- knisja tiegħek sat- tmiem tas- sekli.

Kemm hija għal qalbek l- umiltà!

Forsi mhux l- umiltà ta' ommok kienet li inti għażiltha biex tkun ommok?

Hija stess b' fommha qalitu.

Inti ġejt fid- dinja Mgħallem wieħed tal- bnedmin, u għallimtna bil- kelma u bl- eżempju fuq l- umiltà.

Vera fundament ta' kull glorja għall- Isem ta' Alla.

Kbir huwa s- Sinjur, u biss mill- umli huwa unurat.

L- umli jobdi, u l- ubbidjenza kienet is- sikkina li żvinatek fuq is- salib.

Aħna għandna raġun li nkunu umli, għax tagħna li ma aħna xejn.

Kollox irċevejna mingħandek, u kollox b' xejn: inħarsu lejn idejna jkollna nistqarru li aħna opra ta' jdejk.

Jekk naraw fina xi ħaġa tajba, xi opra tajba jkollna nistqarru li għamilnieha bl- għajnuna tiegħek.

Inti għidt li mingħajrek ma nistgħu nagħmlu xejn.

Inti ġejt biex tiġġieled mas- supperv Satana, u ġġilidt miegħu bl- umiltà, u rbaħtu b' tant glorja, li qridt għal dejjem is- saltna tiegħu.

Għal ismek imriegħed jinżel għarkupptejh, għax jaf tajjeb min inti int, li inti l- qaddis ta' Alla.

Għaraf li permezz tiegħek sar kulma sar, u li xejn ma sar mingħajrek.

Alla ħalaq kollox u anki 'l Satana ħalaq, u ħalaq permezz tal- kelma tiegħu li inti int.

U dina l- kelma saret laħam, u ġiebet il- grazzja ta' Alla fuq il- bnedmin li jriduha.

Inti għallimtna nikkumbattu dejjem bl- umiltà u assigurajtna li b' din ix- xabla noħorġu nkantaw dejjem vittorja.

Min jumilja lilu nnifsu, għidt int, jiġi eżaltat, u min jeżalta lilu nnifsu jiġi umiljat.

Ir- renju tiegħek, o Ġesù, huwa renju li ma għandux tmiem, renju ta' paċi, ta' mħabba.

Mentri r- renju tal- avversarju tiegħek u tagħna ma jafx jagħti ħlief minn dak li għandu, suppervja, inkwiet, mibegħda u konfużjoni.

Fl- iskola tiegħek għarraftilna lilna skulari tiegħek li nkunu nagħmlu mal- persuna tiegħek, vera persuna divina kull ġid jew kull deni li aħna nagħmlu ma' ħutna, l- insara kollha.

U għidt li hu kmandament tiegħek, li aħna nħobbu wieħed lill- ieħor.

L- imħabba tiegħek fid- dinja nfetħet għal kulħadd, anki għall- għedewwa tiegħek u mis- salib tlabt il- Missier ċelesti tiegħek li jaħfrilhom.

Wissejtna li jekk aħna ma nkunux ħfirna u mill- qalb l- għedewwa tagħna, lanqas ma jaħfer lilna Alla.

U beżżajtna li hu jitfa' fuqna l- qilla tal- ġustizzja tremendissma tiegħu.

Oh!

Kemm jaqblilna, o Ġesù, li aħna naħfru biex insibu l- maħfra wara tant u tant dnubiet, li aħna għamilna!

Huwa tassew tqil għan- natura tagħna li aħna nħobbu 'l min jobgħodna, 'il min jagħmlilna d- deni.

Iżda inti ma tiċħadx l- għajnuna tal- grazzja tiegħek lil min jitlobhielek.

Dak li hu tqil għalina jsir ħafif għalina, meta nirrikorru lejk.

Min għarfek, o Ġesù, ma jistax ikun li ma jagħmilx kulma inti kkmandajtna.

Min għarfek ma jistax ikun li ma jħobbokx li ma jixtieqx li jmut biex ikun għal dejjem miegħek.

Inti int ir- refuġju tal- midinbin: fid- dinja kont tittratta b' tant ħlewwa magħhom biex tfejjaqhom biex tikkonvertihom lejn Alla.

Urejt tant ħeffa biex taħfrilhom lil dawk, li rrikorrew lejk.

Żakkew, għax xtaq li jarak, inti stedint lilek innifsek biex tmur id- dar tiegħu, mort u tajtu l- maħfra.

Marija Madalena ġiet f' riġlejk, u inti lqajtha u ħfirtilha.

L- adultera quddiemek biex inti tikkundannaha fuq l- akkuża tal- għedewwa tiegħek, mimlijin bl- għira lejk.

Flok ma kkundannajtha, inti ħfirtilha, wara li kkonfondejt l- akkużaturi tagħha.

Il- ħalliel imsallab miegħek fuq il- Kalvarju wegħidtu l- Ġenna, għax talbek tiftakar fih, meta inti tkun fir- renju tiegħek.

Liema midneb li għaraf il- qalb tiegħek ma jirrikorrix lejk?

Inti 'l ħadd ma keċċejt minnek, iżda lqajt u għadek tilqa' 'l min ifittxek.

Għax qalbek għadha l- istess dik li kellek hawn fid- dinja tittratta ma' missirijietna.

Aħna nafu min inti int.

Int int l- Iben ta' Alla l- ħaj li ġejt fid- dinja mħabba fina bnedmin, u mħabba s- saħħa tagħna.

Inti int Alla veru minn Alla veru, dawl veru minn dawl veru, iġġenerat mill- Missier tiegħek qabel is- sekli kollha.

Int int bniedem veru minn bniedem veru, għalhekk inti sejjaħt lilek innifsek bin il- bniedem, mingħajr il- firda tad- Divinità.

Aħna nistqarru b' fidi ferma li l- persuna waħda tiegħek divina tgħaqqad, u tgħaqqad b' mod li għal dejjem ma jistgħux jinfirdu minn xulxin, in- natura divina tiegħek man- natura umana tiegħek.

Għalhekk inti għas- sekli tas- sekli għal dejjem Alla bniedem, u bniedem Alla.

Lilek naduraw: naduraw ir- ruħ tiegħek, il- ġisem tiegħek, għax dawna jappartjenu b' għaqda sustanzjali lill- persuna divina tiegħek waħdanija.

Inti l- kap inviżibbli tagħna, aħna l- membri tiegħek.

Inti r- ragħaj tagħna, aħna n- nagħġiet tal- merħla tiegħek, u l- vuċi biss tiegħek u mhux ta' ħaddieħor aħna nagħrfu u ngħożżu.

Inti int l- avukat tagħna quddiem il- Missier ċelesti: inti int il- medjatur tagħna bnedmin, assenjat għalina minn Alla.

Għalhekk għandna tant kunfidenza li nersqu lejn Alla, li hu ta' Maestà ta' min wisq jibża' minnha.

Il- gvernatur Ponzju Pilatu, wara li kkundannak kontra qalbu għall- mewt bla ħtija, kiteb l- iskrizzjoni għas- salib tiegħek: "Dan hu Ġesù Nazzarenu, Sultan tal- Lhud."

Il- Lhud ipprotestaw li ma ridukx b' sultan tagħhom u riedu li huwa jneħħiha.

Iżda Pilatu magħfus fil- kuxjenza baqa' riżolut li ma riedx ineħħiha.

Tant ra koroh fl- għajnejn tiegħu l- għedewwa tiegħek li kienu l- kawża tal- inġustizzja tiegħu!

O Ġesù, huma ċaħduk, iżda aħna nistqarruk quddiem il- bnedmin kollha.

Inti ddikjarajt li tistqarr quddiem il- Missier tiegħek u quddiem l- anġli ta' Alla 'l dawk li jistqarruk fuq l- art.

U li tiċħad quddiem Alla l- Missier tiegħek u quddiem l- anġli ta' Alla 'l min ikun ċaħdek fuq dina l- art.

Inti int il- Verità, u saħħaħt il- verità ta' kliemek bl- għeġubijiet, iżda fuq kollox bir- reżurrezzjoni tiegħek fit- tielet jum wara mewtek.

Ir- reżurrezzjoni tiegħek hija l- miraklu singulari tiegħek, għax hija l- mottiv fundamentali tal- fidi kattolika.

Irxuxtajt, u għal erbgħin jum ittrattajt mal- appostli u mal- maħbubin tiegħek, saħħaħthom fil- fidi, u fil- preżenza tal- ħdax- il appostlu tiegħek tlajt fis- sema.

Hemm qiegħed issaltan għal dejjem fil- leminija ta' Alla l- Missier tiegħek.

Hemm qiegħed saċerdot u medjatur wieħed tagħna.

Li kontinwament tidħol għalina quddiem il- Ġustizzja Divina, billi turiha l- pjagi tal- glorjuż ġisem tiegħek.

Aħna aħna siguri, meta aħna fi jdejk, għax minn idejk ħadd ma jista' jaħtaf.

O Ġesù, veru iben ta' Alla, u tal- Verġni Marija, medjatur wieħed tagħna bnedmin, u vittma tad- dnubiet tagħna eħlisna bil- potenza tiegħek.

Eħlisna mid- deni tar- ruħ u tal- ġisem, u salvana mill- mewt ta' dejjem.

Id- dinja hija l- pajjiż tad- dnubiet; inti ġejt fiha veru ħaruf li tneħħi d- dnubiet tagħha.

Ġejt biex teqred id- dlamijiet tagħha u tilluminaha bid- dawl tal- verità eterna.

Fis- sapjenza tiegħek inti ordinajt kollox għal ħaġa waħda biss biex id- dnub jitneħħa, biex id- dnub ma jsirx.

Id- dnub huwa l- unika ħaġa tal- mibegħda ta' Alla, u huwa kien il- kawża tal- miġja tiegħek fid- dinja.

Kien il- kawża li inti mitt u rċevejt unur u glorja minn Alla l- Missier.

U kieku ma kienx id- dnub ma kienx ikollna dan il- kbir unur li ngħidu li aħna ħutek, veru Alla u veru bniedem.

Kontra d- dnub inti mmeritajtilna l- grazzja li biha nippreservaw ruħna minnu.

Inti għallimtna fuq Alla, u tajtna d- dawl li mill- ħwejjeġ li nafu nintrefgħu fi ħwejjeġ li ma nafux.

Minn missier ta' dina l- art, aħna għarafna 'l Alla dwar il- providenza tiegħu, dwar il- ħniena tiegħu, dwar l- imħabba.

Għax hija ħaġa naturali li dak li hu tajjeb fil- kreatura huwa bil- wisq iżjed tajjeb u perfett fil- Kreatur, anzi b' mod infinit.

Għallimtna li missier, meta ibnu jitolbu ħobż ma jagħtihx ġebla, iżda ħobż, u għidt: "Kemm iżjed il- Missier tas- sema jagħti ħwejjeġ tajba, l- ispirtu t- tajjeb lil min jitlobhulu!"

Ma jistax ikun li qalb Alla tkun inqas tajba, inqas ħanina, inqas nobbli minn qalb ta' bniedem.

Jekk Alla, inti għidt lil missirijietna, jieħu ħsieb u kura tat- tajr tal- ajru, u tal- ġilju tal- għalqa, kemm iżjed jieħu ħsiebkom, li tiswew iktar mill- għasafar!

Minn sultan ta' dina l- art aħna għarafna 'l Alla dwar il- ġustizzja, li hu jikkastiga 'l kull sudditu li ma jkunx fidil, u li jippremja 'l kull sudditu ubbidjenti.

U inti biex tnissel fina mibegħda għad- dnub inti kellimtna fuq il- ġustizzja tremendissma ta' Alla.

Inti wrejtna li m' għandniex nibżgħu minn ħadd ħlief minn Alla li waħdu għandu s- setgħa li joqtol u li jitfa' fil- fjammi eterni.

Iva, għidtilna minn dan ibżgħu.

Satana jinqeda bil- ħniena t' Alla biex iġiegħel il- bniedem jabbuża jidneb bit- tama tal- maħfra.

Iżda int, o Ġesù, wissejtna li fit- tentazzjoni naħsbu fuq il- ġustizzja t' Alla biex nibżgħu minnha.

U li naħsbu fil- ħniena ta' Alla, wara li wieħed diżgrazzjatament għamel id- dnub.

Il- kuntrarju ta' Satana li l- ewwel juri l- ħniena, u mbagħad wara d- dnub il- ġustizzja fil- qilla ta' Alla, biex jagħmel li wieħed jaqta' qalbu.

Min hu għaqli ma jagħmilx id- dnub, iżda min hu iblah jagħmel id- dnub, u n- numru ta' dawn il- boloh ma jintgħaddx.

Is- servi tiegħek, l- iskulari tiegħek huma kollha mżejnin bil- prudenza għax jistudjaw lilek u l- kliem tiegħek.

L- għarus daħħal għall- festa tat- tieġ ix- xebbiet għaqlin, u stqarr li ma kienx jafhom ix- xebbiet boloh, li kienu jħabbtu l- bieb li kien diġà ngħalaq.

Tajtna nifhmu li l- prudenza hija r- reġina ta' kulma lilek jogħġob.

Inti tridna fil- biża' ta' Alla għax il- biża' jkeċċi d- dnub, u dan il- biża' huwa proprjetà biss ta' min hu għaqli.

Kif hemm miktub li bniedem għaqli jgħix beżgħani.

Veru li l- biża' jġegħilna noqogħdu attenti, u hija ħaġa naturali li min jgħix attent ma jiġġarrafx u jgħaddi ħajja ordinata.

Kunu għaqlin bħas- sriep u safjin bħall- ħamiem: dan hu kliemek, o Ġesù.

L- għedewwa tiegħek għamlu biex jikkompromettuk mal- gvernatur Pilatu: iżda l- prudenza tiegħek għalqitilhom ħalqhom u kkonfondiethom.

Agħmel, o Ġesù li l- qalb tagħna tkun bħal tiegħek.

Urejtna biex neżaminaw il- qalb tagħna mill- opri tagħha: inti għidtilna li kollox joħroġ minnha, ġid jew deni.

Inti xebbaht il- bniedem dwar qalbu lis- siġra: siġra tajba tagħti frott tajjeb, u siġra ħażina tagħti frott ħażin.

Siġra tajba ma tistax tagħti frott ħażin, u siġra ħażina ma tistax tagħti frott tajjeb.

Immela, inti għidt, mill- frottijiet tagħhom, ossija mill- opri, mill- għemil intom tagħrfuhom il- bnedmin.

U tagħrfuhom waqt il- prova, waqt it- tentazzjoni, waqt l- okkażjoni, għax is- siġra tagħti l- frott tagħha fi żmienha, fl- istaġun tagħha.

Sabiħa hija l- katedra ta' Mosè: iżda l- katedra tiegħek hija bil- wisq iżjed superjuri għaliha.

Inti l- istess sapjenza inkarnata ddikjarajt li d- duttrina tiegħek mhix tiegħek, iżda ta' dak li bagħtek hawn fid- dinja.

Alla kellem lil missirijietna permezz tal- profeti, iżda issa fl- aħħar żminijiet kellimna permezz tiegħek.

Minn fost missirijietna kien jaf li f' Alla wieħed hemm tliet persuni distinti minn waħda għall- oħra?

Min bħalek għallimna fuq il- grazzja, u fuq id- dnub?

Min bħalek għallimna fuq ir- reqqa tal- ġudizzju partikulari; u dwar l- intenzjoni retta tal- opri tajba, u dwar il- mertu tagħhom?

Aħna skulari tiegħek imdawrin mal- katedra tiegħek: katedra ta' ħajja eterna: katedra vera triq: katedra ta' verità infallibbli.

Int ħawwilt fil- qlub tagħna li ħaġa waħda biss hija neċessarja, u dina hija li nagħmlu dejjem u f' kollox il- volontà ta' Alla.

Ossija li ma nagħmlux id- dnub, għax id- dnub waħdu huwa kontra l- volontà ta' Alla.

Għallimtna kif għandna ntemmuha: permezz ta' tgħakkis kontinwu, permezz ta' paċenzja kontinwa, permezz tal- orazzjoni waqt it- tentazzjoni.

U li nitbiegħdu minn kulma jbegħidna minn Alla, u li ngħożżu kulma jressaqna lejh.

Iddikjarajt li biss bit- temmija tal- volontà ta' Alla nidħlu fis- saltna tas- smewwiet.

Iva inti għallimtna u aħna pperswadejna ruħna, li meta nagħmlu l- volontà ta' Alla aħna nkunu perfetti, u qaddisin bħalu.

Għax il- volontà tagħna ngħaqqduha ma' tiegħu, u nsiru ħaġa waħda miegħu.

Oh x' unur, oh xi glorja, il- volontà tal- kreatura marbuta ma' dik tal- Kreatur!

Veru, o Sinjur Ġesù, ħadd ma jkollu l- paċi, jekk ma jridx dejjem dak li Alla jrid, u jekk irid dak li Alla ma jridx.

Paċi fl- art lill- bnedmin ta' volontà tajba, hekk għallmuna l- anġli tiegħek fit- twelid tiegħek.

U inti ġejt biex tagħtina l- paċi tiegħek.

Alla ħalaqna biex inservuh, u b' hekk jagħtina l- ġenna tiegħu bi ħlas, u jekk ma nservuhx inkunu oġġett tal- qilla ġusta tiegħu.

Ħaġa li twerwer li wieħed jaqa' taħt idejn Alla l- ħaj!

Ħadd ma jista' jogħġob lil Alla ħlief min jintrabat mal- volontà mqaddsa tiegħu.

Meta int għidt lill- appostlu tiegħek Pietru: "Il- kalċi li tani l- Missier, ma nixorbux jiena?"

Aħna għarafna li hu Alla li jagħżlilna l- kwalità tas- sofferenzi, li jiġu fuqna, u għalhekk ma għandniex raġuni nagħmlu reżistenzi.

Inti stedintna biex nirrikorru għall- għajnuna tal- grazzja biex inkunu nifilħu dak li ma tiflaħx in- natura tagħna.

Inti stedintna biex niġu għandek, meta aħna mtaqqlin, u mgħobbijin, u inti assigurajtna li sserraħna.

Iva, tassew isserraħna, għax inti ma tigdibx, lanqas ma tista' tigdeb għax inti verità essenzjali.

Lanqas ma għandek raġun li tigdeb, għax inti ma tibża' minn ħadd, u għax ma għandek bżonn ta' ħadd.

Aħna nistqarru li kull darba li rrikorrejna lejk bil- vera fiduċja, qatt ma kellna nġarrbu konfużjoni.

Veru li m' hemm qatt konfużjoni għal dawk li jittamaw fik, o Sinjur.

Inti għandek qalb hekk ħanina, li ma tissaportix tkeċċina, meta niġu għandek fil- bżonn tal- għajnuna tiegħek.

Għall- ħniena ta' qalbek inti ħarriġt l- omnipotenza tiegħek: irxuxtajt l- iben mejjet tal- armla ta' Najm, għax rajtha tibki u farraġtha.

Għall- ħniena ta' qalbek inti tlabt għal dawk li sallbuk biex Alla ma jikkastigahomx.

Għall- ħniena ta' qalbek, inti ċanfart l- appostli tiegħek 'il Ġakbu u 'l Ġwanni li riedu jinżel in- nar fuq is- Samarija, għax in- nies tagħha ma laqgħukx.

Għall- ħniena tiegħek inti nżilt mis- sema biex il- bnedmin ma jintilfux u għidt: "Jiena ġejt biex insalva dak li kien intilef."

L- iskulari fidili tiegħek għajnejhom dejjem fuqek biex jimitawk, biex jitgħallmu jimxu warajk.

Inħarsu lejk, u naraw x' ħabbejt inti fid- dinja, u x' abborrejt bil- mibegħda.

Kienet għal qalbek wisq l- umiltà, u l- manswetudni, ħabbejt wisq l- orazzjoni, is- sawm, is- sofferenzi, u t- tfal innoċenti.

Fuq kollox urejt li apprezzajt il- volontà ta' Alla, u ma għamiltx il- volontà tiegħek iktar prezzjuża minn dik ta' Alla.

Kbira kienet fik il- mibegħda għall- flus, u għall- unuri, u għall- glorja tad- dinja, għat- tpaxxija tas- sensi.

Mill- katedra tiegħek inti venvint bħala sajjetti minn fommok jaħasra: jaħasra tfisser rovina tremenda.

Iva venvint jaħasra għal dawk li jagħtu l- iskandlu jaħasra għad- dinja akkawża tal- iskandlu.

Jaħasra għan- nies għonja: jaħasra għal dawk li huma mxebbgħin, imxebbgħin fis- sodisfazzjon impur.

Jaħasra għal dawk li jidħku: jaħasra għal dawk li d- dinja tbierek u tapprova.

Mgħallem wieħed tal- bnedmin mill- katedra tiegħek b' vuċi ta' ħlewwa berikt il- foqra, berikt il- mansweti.

Berikt 'il dawk li jibku, u 'l dawk li jiddisprezzaw kull rispett uman quddiem il- verità u l- ġustizzja.

Berikt lil min iħenn: berikt lil dawk ta' qalbhom safja, u 'l dawk li jqiegħdu l- paċi.

Berikt lil dawk li jġarrbu moħqrija mħabba l- qdusija.

Id- dinja, o Ġesù, lilek tatek sentenza ħażina fit- tribunal tagħha għax ikkundannatek.

U għalhekk tassew imbierek min bħalek imħabba f' Alla jkun hawn immaltrattat.

Inti kkmandajtna biex ngħixu perfetti: għidtilna: "Kunu perfetti bħalma huwa perfett il- Missier tagħkom tas- sema."

Veru mit- tagħlim tiegħek nifhmu li hu perfett min iħobb u jaħfer l- għedewwa.

U min jopra dejjem fejn hemm biss utilità tant għar- ruħ kemm għall- ġisem.

Ma fiha ebda raġun ta' ċanfir il- ħajja tiegħek: laqgħuk u ħabbewk dawk li għarfuk.

Kemm għaddew ħwejjeġ ta' memorja minn fuqek!

Tiftakar meta inti kont fid- deżert, u Satana qabdek u qiegħdek fuq l- ogħla muntanja.

Wiegħdek li jagħtik is- saltniet kollha tagħha, jekk inżilt u adurajtu.

Tiftakar meta inti fl- aħħar ċena f' għaxqa kbira ta' qalbek għamilt skont l- ordni ta' Melkisedek is- sagrifiċċju tal- liġi l- ġdida.

Tiftakar meta ħadt fl- idejn venerabbli tiegħek il- ħobż u l- kalċi.

Int ridt tibqa' magħna tassew li moħbi taħt ix- xbieha tal- ħobż u tal- inbid.

Imma l- fidi tassigurana li inti tassew magħna bil- preżenza reali tiegħek.

Tiftakar kemm weġġajt meta qegħdulek fuq rasek il- kuruna tax- xewk.

Inti li inti l- istess sapjenza kont għall- għedewwa tiegħek oġġett ta' żebliħ, ta' żuffjett: kif jista' jkun li min għarfek jiżżejjen fl- ilbies?

Kif jista' jkun li min għarfek jiżżejjen bid- deheb u bil- fidda u bil- kultura tax- xagħar?

Ruħ li tassew tħobbok żgur li la tpaxxi lanqas ma żżejjen 'il ġisimha.

Allurmeta tarak minxur fuq is- salib għarwien u sofferenti, u ddisprezzat imħabba fiha.

Tiftakar meta l- ħalliel ikkonvertit imsallab miegħek maġenbek iddefenda l- innoċenza tiegħek u ċanfar lil sieħbu.

U inti kemm kont pront biex tassiguralu l- Ġenna meta talbek dak il- ħin li tiftakar fih, meta tkun fir- renju tiegħek!

Kien persważ li inti re, u li għandek renju, għalkemm rak f' ħalq il- mewt: għalhekk stqarrek re.

Tiftakar inti fl- ort is- suldati ġew biex jarrestawk, u inti staqsejthom lil min kienu jfittxu.

U x' raġun kellhom biex jaqgħu fl- art nofs mejtin għall- kelma tiegħek: "Jiena jien" ħlief ir- raġġ tal- maestà tiegħek?

Huma qalulek li kienu jfittxu 'l Ġesù Nazzarenu, u inti għidtilhom li kont inti bla biża' ta' xejn.

Tiftakar meta kkonvertejt is- Samaritana, u 'l Żakkew, u l- appostlu tiegħek Mattew, u 'l Marija Madalena li tant u tant ħabbitek.

Hija wieqfa fuq il- Kalvarju maġenb ommok ratek tmut fuq is- salib.

Iva hija ħabbitek tant li inti, wara li rxuxtajt dhert lilha l- ewwel, wara li inti dhert lil ommok.

Tiftakar fit- traditur tiegħek l- appostlu Ġuda: inti ftaħtlu għajnejh għall- pass orrend li kien biex jesegwixxi għall- arrest tiegħek.

Kien diġà miftiehem mal- Lhud l- għedewwa tiegħek li s- sinjal kienet il- bewsa.

Inqeda bil- bewsa li kellha tkun is- sinjal li inti kont biex tkun il- preda tagħhom.

Hemm miktub li xejn mhu eħżen milli wieħed iħobb il- flus.

Il- fatt jivverifika dan il- kliem, għax permezz tal- flus sar l- ikbar delitt li seta' jsir u li bħalu qatt ma jsir.

Inti Alla u bniedem kellek taqa' vittma tal- mewt, ittradut minn wieħed mill- appostli tiegħek għar- regħba tal- flus.

Li mbagħad niedem kellu jsabbathom mal- art, u mar jitgħallaq.

Int kont taf x' kellu jgħaddi ta' sofferenzi minn fuqek: iżda inti ridt għall- fidwa tad- dinja titwieled, tkun iċċirkonċiż fit- tmien jum.

Ridt tkun imċaħħad mil- Lhud u ttradut bil- bewsa ta' Ġuda, u marbut bil- ħbula u bħala ħaruf innoċenti, meħud bħala vittma għall- mewt.

Ridt li tkun ippreżentat bħala malfattur quddiem Anna, quddiem Kajfa, quddiem Pilatu, u quddiem Erodi.

Ridt li tkun akkużat minn xhieda foloz, imsawwat bil- flaġelli, mqiegħed taħt bosta offiżi, insolenzi, u disprezzi.

Ridt li tirċievi bżieq, u daqqiet ta' ħarta fuq il- wiċċ venerabbli tiegħek, li tkun inkurunat bix- xewk, imsawwat bil- qasba fuq rasek.

Ridt li jitgħammad wiċċek, li tkun imneżża' minn ilbiesek, imwaħħal mas- salib bl- imsiemer.

Ridt tkun arbulat fuq is- salib, magħdud max- xellerati.

Misqi bil- morr u bil- ħall u ridt tispira fuq is- salib iddeżolat.

Inti ssagrifikajt lilek innifsek għax ridt: inti qegħidt ħajtek għax ridt: u ħadtha mill- ġdid bir- reżurrezzjoni glorjuża tiegħek.

Inti xrobt il- kalċi li tak tixrob il- Missier tiegħek, u kont għidtilna qabel li inti lilna skulari tiegħek ma tħobbniex b' mod ieħor.

Ma tħobbniex ħlief kif ħabbek il- Missier tiegħek: "Kif il- Missier tiegħi ħabb lili hekk jiena ħabbejt lilkom."

Hekk inti għidt u aħna nifhmu li l- Missier tiegħek tak sofferenzi, u tbatijiet.

U mbagħad irxuxtak, u qiegħdek fil- glorja eżaltat fuq kull kor tal- anġli.

Immela b' hekk inti wrejtna li fid- dinja ma għandniex nistennew ħlief tbatijiet morali u fiżiċi bħala skulari tiegħek.

Inti taf, o Sinjur, kemm narawhom koroh, u waħxin is- sofferenzi: Oh x' orrur għan- natura tagħna!

Aħna nafu għax inti għallimtna, li ma tonqos qatt l- għajnuna tiegħek, malli nsejħulek u permezz tagħha nirrassenjaw ruħna.

U mbagħad inti tirxuxtana fl- aħħar jum biex insaltnu miegħek, la darba nkunu sofrejna miegħek.

Min għarfek, o Ġesù, mhux raġun għandu li jitnikket fis- sofferenzi iżda li jifraħ, xħin jara lilu nnifsu jixbah lilek.

Int sofrejt tassew għax veru bin il- bniedem.

Għalhekk qalbek ma setgħetx ma ssofrix id- disprezzi, l- inġustizzji, l- umiljazzjonjiet.

Int bkejt, inti bżajt, inti sewwidt qalbek, inti ġarrabt dwejjaq kbar.

Inti veru bin il- bniedem bħalna: ir- ruħ tiegħek bħal tagħna, il- ġisem tiegħek bħal tagħna.

Fid- dinja inti kellek il- propretajiet kollha tan- natura tagħna.

Iżda billi l- persuna divina tiegħek kienet sustanzjalment tgħaqqad sa mit- tnissil tiegħek fil- ġuf verġinali n- natura umana tiegħek,

Għalhekk inti kont f' kollox bħalna, barra biss mid- dnub u kull azzjoni tiegħek ta' mertu infinit.

Id- dnub proprjetà tagħna, huwa ħaġa tagħna u le tiegħek.

Kont tixbahna f' kollox barra biss mid- dnub, li għalih b' ebda mod ma stajt tkun suġġett.

Inti biss inksejt bid- dnubiet tal- ġeneri uman kollu biex bit- tbenġil tiegħek jitħassru u jitneħħew.

Inti kellek il- liberu arbitriju fid- dinja bħalna, iżda l- intellett tiegħek u l- volontà tiegħek għad- dawl tal- verità ma setgħux jaqgħu fl- ingann.

Ma setgħux jaraw ġid dak li hu veru deni, lanqas deni dak li hu ġid u inti tagħżlu.

L- ingann lanqas biss ma seta' jersaq lejk, u d- dnub huwa l- uniku ingann.

O Ġesù, kemm kellek raġun li tħobb il- bnedmin, għax ħtijiethom kienu l- kawża li inti iben tal- bniedem, ġejt ippredestinat iben ta' Alla l- ħaj!

Il- ġeneri uman għamel id- dnub, u l- ġustizzja u l- ħniena ta' Alla libsuk bħalma Rebekka libbset 'il Ġakobb bil- ġild tal- gidi.

Iva għax inti ħadt fuqek id- dnubiet kollha tad- dinja, u aħna bit- tbenġil tiegħek ġejna mfejqin.

Kemm għandna raġun, o Ġesù li nirringrazzjawk li permezz tiegħek għandna fina l- vera tama li nkunu meħlusin mill- ħruq tal- fjammi eterni!

Tassew inkunu meħlusin, meta aħna ngħixu veri skulari tiegħek, u nikkonfidaw fik.

Inti ma żżommx bi skular tiegħek lil ħadd li għandu l- volontà tiegħu disposta, imħejjija, pronta biex tagħmel dnub mejjet.

Sabiex ma jitlifx ħajtu jew xi ġid ieħor naturali jew temporali.

Kemm hija għażiża għall- bniedem il- ħajja!

Kemm faċilment jintrebaħ bir- rispett uman u bl- imħabba tiegħu nnifsu l- bniedem!

Xejn ħlief il- volontà ta' Alla ma hija għalina ħajja, saħħa, ferħ, hena, paċi u glorja.

Inti stqarrejt li 'l ħadd ma tagħraf marbut miegħek b' għaqda spiritwali ħlief 'il min jagħmel il- volontà tal- Missier ċelesti tiegħek.

Lil dawna biss inti żżomm b' ommok, b' ħuk, u b' oħtok.

Għallimtna fuq il- volontà ta' Alla, u tajtna wkoll il- mezzi biex intemmuha perfettament.

Saħħaħt bl- eżempju tiegħek għax ħallejt ħajtek fuq is- salib sabiex inti temmejtha.

Immeritajtilna l- grazzja t' Alla, u għallimtna nfittxuha waqt kull tentazzjoni biex inkunu nistgħu nħarsu l- volontà divina bil- għajnuna tagħha.

"Itolbu biex ma taqgħux fit- tentazzjoni," inti għidt, għalhekk min ma jitlobx jaqa', u min jitlob ma jaqax.

Il- kelma tiegħek hija verità, hija infallibbli.

Il- bnedmin tad- dinja jintrefgħu fi glorja somma, allurmeta jkollhom l- unur li joqogħdu maġenb re jew imperatur.

Jistagħġbu, jekk xi kbir fil- potenza jmur iżur bniedem baxx fil- kundizzjoni.

Iżda għalina skulari tiegħek dan biss huwa l- għaġeb tagħna kbir fuq li kbir.

Xħin inti veru Alla ġejt fid- dinja, sirt bniedem, u mhux biex iżżurna biss, iżda biex ukoll tagħmilha ta' seftur.

Xħin inti re, u re tmut għas- sefturi tiegħek: dina hija tassew ħaġa ta' veru għaġeb.

X' inhuwa l- bniedem ikun kemm ikun kbir fl- ogħla grad ħlief trab u rmied, u l- glorja tiegħu frugħa tal- frugħat?

Inti s- Salvatur tad- dinja, inti r- Redentur tad- dinja, inti r- Re fuq ir- rejiet: unur u glorja lilek waħdek.

Alla l- Missier permezz tiegħek, u miegħek, u fik għandu kull unur u kull glorja flimkien mal- Ispirtu Santu għal dejjem ta' dejjem.

Missirijietna li għexu fiż- żmien tiegħek fuq dina l- art kellmuna fuqek, u qalulna li inti ġibt ruħek lejn Alla bi spirtu ta' vittma.

Għax biex tobdih mitt fuq is- salib.

Li inti ġibt ruħek lejn il- proxxmu tiegħek bi spirtu ta' karità, ta' mħabba li ma tistax tkun ikbar.

Għax inti ħallejt ħajtek biex issalvana, wara tant sagrifiċċji oħra.

Li inti ġibt ruħek lejk innifsek bi spirtu ta' umiljazzjoni hekk kbira li wassalt lilek innifsek fix- xejn.

Missirijietna rawk tinkorla għall- ħeġġa tiegħek lejn il- lok tal- orazzjoni, lejn id- dar ta' Alla, u keċċejt mit- tempju l- profanaturi bil- qilla.

Rawk tibki fuq Ġerusalemm, għax ma għarfitx is- siegħa taż- żjara tiegħek.

Rawk tibki fuq Marija Madalena, għax rajtha tibki fuq il- mejjet ħuha Lazzru.

Rawk bħal miġnun taqbeż bil- ferħ, xħin rajt il- kbira folla tan- nies li kienu jfittxuk biex jisimgħuk tgħallimhom il- kliem tal- ħajja eterna.

Rawk tittratta mal- midinbin bħalma tabib jittratta mal- morda biex ifejjaqhom.

Inti kilt magħhom ukoll, u ġarrabt ċanfir mill- Fariżej li tkażaw bik.

Inti mort fid- dar ta' Żakkew, u qgħadt tistenna fuq il- bir ta' Ġakobb is- Samaritana, u kkonvertejthom.

Rawk imdawwar b' folla kbira ta' nies fuq il- muntanja attenti jisimgħuk tgħallem.

Rawk ma' folla kbira ta' nies fid- deżert, li għal tlitt ijiem qagħdu miegħek bla ma fittxew xejn ħlief il- preżenza tiegħek.

Inti mbagħad imqanqal mill- ħniena lejhom, qabel ma bgħatthom fi djarhom tmajthom u xebbajthom b' seba' ħobżiet u bi ftit ħut żgħir.

Rawk għaddej imlibbes bl- abjad bħala bniedem denn ta' disprezz mit- triqat ta' Ġerusalemm.

Rawk espost minn Pilatu għall- għajnejn tal- poplu, imlibbes b' porpra ħamra, b' kuruna tax- xewk fuq rasek, u b' qasba f' idek il- leminija.

Rawk minxur għarwien imsallab bl- imsiemer ma' żewġ ħallelin.

Mhux missirijietna kollha, iżda xi wħud minnhom rawk fosthom mill- ġdid wara mewtek, u gawdewk għal erbgħin jum.

Il- ħdax- il appostlu tiegħek biss rawk tiela' s- sema, wara li inti assigurajthom li tibqa' magħna sat- tmiem tad- dinja l- ġranet kollha.

Kont veru Mgħallem għad- dinja: għallimt bil- kelma u bl- eżempju: iżda d- dinja ppreferiet id- dlam għall- veru dawl.

Imma 'l dawk kollha li laqgħuk inti tajthom is- setgħa li jsiru wlied Alla.

Inti faħħart il- virtù u ċanfart il- vizzju.

Oh kemm ħarġet minn qalbek dik il- kelma li inti għidt lill- Kananea: "O mara, kbira hija l- fidi tiegħek!"

U inti kif stagħġibt, allurmeta rajt il- fidi, u l- umiltà taċ- ċenturjun, u stqarrejt li ma sibtx fidi bħal tiegħu hekk kbira f' Iżraeli.

Oh x' persważjoni kellu fuq il- Maestà moħbija tal- persuna tiegħek!

Ċanfart il- faċċoli, ċanfart l- għajjurin, u mlejt bil- konfużjoni l- għedewwa ta' ismek.

Billi wrejt bil- provi l- intern malizzjuż tagħhom.

Inti giddibthom li kienu jqimu 'l Alla ta' Abraham.

U giddibthom li Abraham ma kienx jagħmel bħalma kienu jagħmlu huma atti ta' mibegħda, atti ta' għira.

Pilatu stess induna bl- għira tal- Lhud lejk, allurmeta ppreżentawk quddiemu biex jiġġudikak.

Tant kbarat, tant kittieba, tant saċerdoti, tant anzjani kontra tiegħek.

Huwa ma riedx jikkundannak, għax ra u ddikjara b' fommu li fik ma kienx hemm kawża ta' kundanna: qal pubblikament li inti kont ġust, innoċenti.

Għamel kemm seta' biex jeħilsek: qiegħdek ma' Barabba, raġel qattiel biex jagħti okkażjoni lil- Lhud biex jagħżlu lilek għall- ħelsien.

Bagħtek għand Erodi biex dan ukoll skont ir- raġuni jiddikjarak innoċenti.

Ippreżentak lill- poplu bil- kuruna tax- xewk fuq rasek, u rridikulat biex iqanqal il- Lhud għall- ħelsien tiegħek, jarawk f' dak l- istat.

Abbuża wkoll li jifflaġellak biex ma jikkundannakx għall- mewt: ifflaġellak wara li ddikjarak innoċenti: Oh inti kont ħati jew le!

Oh kemm ħassha Pilatu dina l- inġustizzja fir- rimors tal- kuxjenza!

U b' dan kollu għamel pass ieħor wisq iżjed inġust li telqek fi jdejhom għall- volontà tagħhom.

Ir- rispett uman u l- amor proprju ħakmuh b' mod tali li bħala gvernatur b' avviliment pubbliku u tiegħu nnifsu kkontradixxa l- ġudizzju tiegħu.

Ta fit- tribunal tiegħu sentenza ħażina lil min kien jaf li kienet tistħoqq sentenza tajba.

U inti ma kontx qiegħed tħares ħlief lejn il- kalċi li tak biex tixrob il- Missier tiegħek.

Inti kont taf li Alla ħalaq kollox għalih innifsu, u għalhekk jiggverna u jrieġi kollox għall- volontà tiegħu.

Il- għira tal- poplu tiegħek, ix- xeħħa ta' Ġuda, l- inġustizzja ta' Pilatu, il- malizzja orribbli ta' Satana xejn ma tajt kas tagħhom.

Iżda waqaft fuq id- digriet tal- Missier tiegħek.

Digriet li kkundannak għas- salvazzjoni tal- bnedmin: lilek stess Iben tiegħu proprju ma ħafirhiex Alla, iżda għalina kkunsinnak għall- mewt.

Għalhekk, o Ġesù, nitolbuk li meta nkunu fit- tribunal tiegħek, tagħtina sentenza tal- ħajja eterna għall- merti ta' dina s- sentenza tal- mewt, li inti ħadt fit- tribunal tad- dinja.

Kemm jidher ċar li min fid- dinja jieħu sentenza ħażina filwaqt li jkun jistħoqqlu sentenza tajba, jkollu għax jittama wisq li jeħodha tajba fit- tribunal tiegħek!

Kemm jidher ċar li min jieħu sentenza tajba fid- dinja filwaqt li jkun jistħoqqlu sentenza ħażina, ikollu jistennieha ħażina fit- tribunal tiegħek!

Inti għidt: "Imberkin intom, meta jkunu seħtukom il- bnedmin, u jaħasra għalikom meta jkunu berkukom il- bnedmin.

Iva, o Sinjur, din hija grazzja kbira għalina li fid- dinja nkunu mmaltrattati mħabba fik, imħabba l- verità u l- ġustizzja.

Kemm profeti, kemm Lhud qaddisin xtaqu li jaraw il- ġranet tiegħek, u ma rawhomx!

Iva rawk b' xi mod, iżda bħal ombra: kienu jistennewk b' xewqa kbira.

Abraham, missier il- poplu ta' Alla, qabeż bil- ferħ biex jara l- jum tiegħek: rah u feraħ bil- wisq.

Hekk inti għidt lil- Lhud ta' żmienek.

Naħseb li rak fil- figuri, li mingħajr kliem xehdu fuqek.

Kollox kien imiss lil- Lhud, lill- poplu ta' Alla, bil- figuri u fil- figuri fuqek li kellhom ikunu ivverifikati fik.

Iżda ħadd ħliefna, li rajna fil- verità l- verifika tal- figuri, ma seta' jifhem il- misterju tagħhom.

Tkellmu fuqek il- figuri, ordinati għalik u għalina.

Min fost l- antiki Lhud seta' jifhem li inti kont is- serpent tal- bronż li waqqaf Mosè fid- deżert?

Mosè bl- ordni ta' Alla waqqaf is- serpent fid- deżert sabiex ifiqu u jgħixu dawk li migdumin mis- sriep tan- nar kienu jħarsu lejh.

Aħna fhimna, wara kliemek, il- misterju ta' dina l- figura: aħna midinbin inħarsu lejk merfugħ mill- art imsallab, u nfiqu u ngħixu.

Inti fuq is- salib inti ktieb kbir għad- dinja kollha: ktieb ta' paġni għerf u saħħa.

Naqraw fuqek imsallab il- ġustizzja u l- ħniena ta' Alla: naqraw l- umiltà u l- manswetudni.

Naqraw fuqek imsallab il- paċenzja u l- ubbidjenza b' rassenjazzjoni perfetta.

Naqraw fuqek imsallab il- kruha tad- dnub: il- waħx tal- infern: u s- serjetà tal- mewt li hija l- bieb tal- eternità wara l- ġudizzju.

Naqraw fuqek imsallab kemm tassew hija prezzjuża r- ruħ tal- bniedem li ġiet mixtrija mhux bid- deheb u bil- fidda, iżda b' demm divin.

Dan hu l- ktieb manwali tal- iskulari tiegħek.

U inti stess għidt li s- serpent tal- bronż kien figura tiegħek li kellek tkun arbulat mislub għas- saħħa ta' min jemmen fik.

Inti kont il- manna tad- deżert, li niżlet mis- sema għall- għajxien tal- poplu ta' Alla.

Aħna rajna l- verità ta' dina l- figura, u kilna u nieklu minnha: mill- ħobż li inti berikt fl- aħħar ċena tiegħek mal- appostli.

B' dan il- ħobż aħna ngħixu għal dejjem: kif inti għidt li min jiekol min dan il- ħobż jgħix għal dejjem.

Int kont il- ħaruf tal- Għid, preskritt minn Mosè bl- ordni ta' Alla.

Sabiex bid- demm tiegħu jiġi meħlus il- poplu ta' Alla mill- mewt tal- Anġlu qerriedi, li kien jibqa' għaddej bla ħsara jekk kien jara l- bieb imċappas bih.

Aħna rajna l- verità ta' dina l- figura, għax ġejna maħsulin bid- demm tiegħek, il- veru ħaruf li neħħejt u tneħħi d- dnubiet tad- dinja.

Int kont Noè li bena l- arka għas- salvazzjoni: min kien barra minnha għereq fl- ilmijiet tad- dilluvju.

Inti bnejt u waqqaft fuq dina l- art, il- knisja tiegħek li ebda forza ma tista' kontra tagħha.

Knisja perfetta, fornita b' kull mezz għall- ħajja eterna, knisja waħda infallibbli.

U aħna bil- fidi u bil- magħmudija dħalna fiha.

F' dina l- arka tas- salvazzjoni: fiha ngħixu, veru renju ta' mħabba u ta' paċi.

O Ġesù, min kien fl- arka ma' Noè ma ntilifx fil- kastig universali.

U inti qabel ma tlajt is- sema ħallejt il- vigarju tiegħu flokok, veru kap viżibbli ta' dina l- knisja.

Inti tajtu l- infallibbiltà, u kull setgħa fuq dina s- soċjetà kollha divina.

Kbira għandha tkun it- tama tal- ħajja eterna f' min jagħraf il- Papa b' kap, u jgħix sudditu fidil lejh.

Inti kont Ġona ħiereġ mill- ħalq tal- ħuta, u aħna emminna fuq ix- xhud ta' missirijietna.

Li inti ħriġt irxuxtat glorjuż mill- qabar fit- tielet jum wara mewtek.

Inti stess għidt li kif Ġona dam f' żaqq il- ħuta tlitt ijiem, hekk inti kellek toħroġ mill- art fit- tielet jum wara mewtek.

Dan hu l- miraklu speċjalissmu li kellu jintgħata lill- ġenerazzjoni ħażina u adultera.

Inti int il- ġust Abel, maqtul minn ħuh Kajin għall- għira.

Għax il- poplu tiegħek bix- xabla ta' lsienu qatlek għall- għira li kellu lejk.

Inti int is- saċerdot Melkisedek, li kien joffri ħobż u nbid.

Għax inti taħt ix- xbihat tal- ħobż u tal- inbid offrejt lilek innifsek b' sagrifiċċju tal- liġi l- ġdida.

Inti int il- Leġislatur Mosè li newwel it- twavel tal- liġi divina lill- poplu magħżul.

Billi inti ġeddidt dina l- istess liġi u għallimtna kif għandna nħarsuha perfettament.

Int int Iżakk vittma ta' missieru Abraham fuq il- ħatab.

Għax il- Missier tiegħek riedek vittma denja tad- dnubiet tad- dinja.

U ħadd ħliefek ma seta', jew ma jista' jkun vittma denja.

Għax inti waħdek għandek persuna divina, kapaċi li tħallas b' mod infinit il- ġustizzja divina.

Int int Ġakobb li xtara l- primoġenitura ta' Eżaw, għax inti b' demmek xtrajt u fdejt mill- jasar ta' Satana 'l dawk li jridu l- benedizzjoni tal- Missier tiegħek.

Inti int ir- ragħaj David, missier tiegħek skont il- laħam, għax bil- qawwa tiegħek qtilt l- iljun, l- ors u l- ġgant Golija.

Qridt ir- renju ta' Satana, u għaffiġt l- għedewwa tiegħek bħala bradella ta' saqajk.

Inti int l- iljun tat- tribù ta' Ġuda bin Ġakobb, li rbaħt l- iljun aħrax, li jdur kontinwament ifittex 'il min jiddevora.

Inti int il- kbir profeta Elija, għax inti tajt l- ispirtu tiegħek lill- iskulari tiegħek.

Elija ta l- ispirtu tiegħu lil Eliżew skular tiegħu, għax talabhulu.

U inti assigurajtna li Alla ma jafx jiċħad l- ispirtu t- tajjeb lil min jitlobhulu.

L- appostlu Pawlu tiegħek esklama li min ma għandux l- ispirtu ta' Kristu, dana mhuwiex ta' Kristu.

Immela inti ma tagħrafx tiegħek 'il min ma għandux l- ispirtu tiegħek.

Min għandu l- ispirtu tiegħek, jgħix bl- ispirtu ta' mħabba, spirtu ta' ubbidjenza, spirtu ta' umiltà.

Ir- ruħ li tagħrfek, o Ġesù, tbigħ kulma għandha biex tixtri l- għalqa li fiha t- teżor moħbi.

Il- bnedmin tad- dinja ebsin u ostinati quddiem tant motivi ta' kredibilità ma ridux jagħrfuk b' Alla veru.

Ħwejjeġ bla ruħ, bla raġuni xehdu li ġie fid- dinja l- awtur tagħha, il- kreatur tagħha.

Issa biex nitkellmu skont l- użu tagħna bnedmin, ngħidu li s- smewwiet għarfuk b' Alla tagħhom, għax fit- twelid tiegħek taw il- kewkba għall- Maġi.

Il- baħar għarfek b' Alla tiegħu għax taħt riġlejk inżamm bħala art ferma.

L- art għarfitek b' Alla tagħha, għax triegħdet fil- mewt tiegħek.

Ix- xemx għarfitek b' Alla tagħha, għax ħbiet ir- raġġi tad- dawl tagħha f' mewtek.

Il- blat u l- ħitan għarfuk b' Alla tagħhom, għax inqasmu f' mewtek.

Ir- riħ għarfek b' Alla tiegħu, għax obda għall- kelma imperjuża tiegħek u siket u saret il- kalma.

U l- bnedmin fl- ebusija ta' qalbhom ma ridux jagħrfuk b' Alla tagħhom quddiem tant opri tal- għaġeb, li inti għamilt quddiemhom.

Aħna però għarafniek, o Ġesù, b' Alla tagħna, u nitgħaxxqu li nadurawk, u nadurawk bl- ispirtu u bil- verità, veru Alla u veru bniedem.

Għarafna l- imħabba kbira tiegħek lejna fis- sagrifiċċji kollha ta' ħajtek, ordinati għas- saħħa eterna tagħna.

O Ġesù, kieku inti ma ndħaltx għalina, ix- xorti tagħna kienet tkun disperazzjoni eterna fost pwieni kbar ta' fjammi.

X' ferħ ikun għalina, allurmeta inti f' mewtna tberikna għall- ħniena tiegħek!

Għax inkunu allura żguri li aħna meħlusin mill- infern.

Inkantaw għal dejjem inni ta' ringrazzjament, inni ta' glorja, imseħbin mal- anġli beati tiegħek.

L- isem tiegħek, o Ġesù, huwa mxerred u magħruf mad- dinja kollha.

L- appostli tiegħek mimlijin bl- Ispirtu Santu, li inti tajthom ippritkawk ma' kullimien.

Il- vuċi tagħhom ħarġet f' kull art: il- vuċi tagħhom li inti Alla magħmul bniedem waslet sa widnejna.

Huma għallmuna li inti l- Imgħallem u s- Salvatur tad- dinja.

U li m' hemmx isem ieħor taħt is- sema ħlief l- isem tiegħek Ġesù mogħti lill- bnedmin għas- salvazzjoni tagħhom.

L- appostli tiegħek obdewk, u ħadmu, u xerrdu ż- żerriegħa tal- kelma tiegħek kullimkien.

Bis- setgħa li inti tajthom li jagħmlu l- mirakli għaġġbu 'l kull min semagħhom.

Il- bnedmin emmnu fik permezz tagħhom, u bosta minnhom tilfu wkoll ħajjithom biex ma jitilfux lilek.

Daħlet fil- qlub tagħhom il- fidi: il- persważjoni fuq il- wirt lest għall- fidili tiegħek.

Ipperswadew ruħhom li mingħajrek ma hemmx ħlief inkwiet, u mewt eterna f' waħx orribbli.

L- istorja tad- dinja b' ittri tad- deheb għandha fiha rreġistrat fuq il- miġja tiegħek fuq din l- art, għax kontra l- fatt m' hemmx tmerija.

Inti ttrattajt ma' missirijietna, temmejt il- missjoni tiegħek, u ssiġillajtha bil- mewt u bir- reżurrezzjoni tiegħek.

Kieku kien hemm xi qerq fik allura, ħaġa impossibbli, kien ikollna raġun li ngħidu li Alla ingannana.

Il- qabar glorjuż tiegħek għadu jitkellem fuqek.

Is- snin li għaddew mit- twelid tiegħek sas- sena li aħna fiha għadhom jitkellmu fuqek.

Għax missirijietna waqqfu l- kors tas- snin biex bdew jgħodduhom minn twelidek.

U dana għamluh b' monument tal- miġja maestuża tiegħek.

In- numru kbir tal- insara mxerrdin mad- dinja jixhed fuqek.

L- opra tiegħek timmira kontinwament kontra ħaġa waħda: kulma inti għamilt huwa ordnat għal ħaġa waħda biss.

Sabiex id- dnub jitneħħa u sabiex id- dnub ma jsirx.

Għax fejn m' hemmx id- dnub hemm il- glorja t' Alla, u hemm is- saħħa u l- paċi tal- bnedmin.

Inti 'l ħadd ma żżomm b' għadu tiegħek ħlief 'il min irid id- dnub: hekk inti stqarrejt li min mhuwiex miegħek huwa kontra tiegħek.

Wieħed huwa l- għadu t' Alla u tal- bnedmin, id- dnub, l- uniku oġġett tas- saħta.

Mewt, gwerer, mard, inkwiet, biża', waħx li huma infeliċità ta' kbira serjetà għandhom b' kawża tagħhom xejn ħlief id- dnub.

Kemm hija prezzjuża u sabiħa l- paċi!

Dina hija biss għal min ma jridx id- dnub.

Huwa tassew iblah min jagħmlu, għax ma jaħsibx x' jiġi warajh.

B' dak stess li wieħed jidneb b' dak ikun ittorturat: il- bnedmin ġarrbu dina l- verità u ma jafux jixogħfu.

Dawk li nkitbu skulari tiegħek fl- istess ħin inkitbu għedewwa tad- dnub.

Meta inti kont fid- dinja kemm ħabbejt 'il dawk li abborrew id- dnub!

Kemm ħabbejt il- qaddis prekursur tiegħek li bil- kelma u bl- eżempju tiegħu qanqal għall- penitenza tant Lhud!

Beżżagħhom bil- qilla li għadha ġejja, u ħejjielek il- poplu biex jilqgħek.

Kemm ħabbejt lil Marija Madalena, li għall- indiema ta' qalbha inti ġegħilt lill- appostli li jippritkaw b' memorja tagħha l- imħabba tagħha lejk.

Li ħaslitlek bid- dmugħ ta' għajnejha r- riġlejn tiegħek u li xxuttathomlok bix- xuxa tagħha, u li dilket ir- ras tiegħek b' ingwent prezzjuż.

Ħabbejt 'il kull min laqgħek, u ħassejt dispjaċir, u bkejt għal dawk li ma laqgħukx.

Inti tajtna idea wisq kbira tal- Maestà ta' Alla bil- kelma tiegħek, u bl- eżempju tiegħek.

Għidtilna li s- sema hija t- tron tiegħu, u l- art hija bradella ta' riġlejh.

Inti stess fl- Ort tal- Ġetsemani nżilt b' wiċċek mal- art b' riverenza profonda, meta kont titolbu fl- agunija tiegħek.

Assigurajtna li aħna kulma nitolbuk fl- isem tiegħek, mingħajr dubju naqalgħuh.

O Ġesù min għaraf lilek, għandu jagħżlek u jżommok b' oġġett wieħed tal- imħabba ta' qalbu, u jipperswadi ruħu li barra minnek hemm biss frugħa tal- frugħat.

Jista' jkun li wieħed ma jridx dak li ma jispiċċa qatt fil- ġmiel, fil- hena, fil- paċi?

U dawn jinsabu biss fik.

Il- Lhud kienu jistagħġbu bik xħin kienu jisimgħuk titkellem b' tant għerf.

U kienu jgħidu fuqek: "Dan kif jaf skola, meta qatt ma tgħallem skola?"

"Mnejn tant għerf fih: mhuwiex dan l- iben ta' Ġużeppi l- ħaddiem?" hekk kienu jgħidu mistagħġbin fuqek.

Inti kont taf taqra għax qomt bil- wieqfa taqra fis- sinagoga f' jum tas- Sibt.

Meta l- ministru tak il- ktieb ta' Iżaija profeta, li inti ħadt fi jdejk u qrajt.

U qrajt versetti li kienu jmissu fuqek, fuq il- missjoni tiegħek.

B' tant grazzja fi kliemek, qrajt: "L- Ispirtu tas- Sinjur huwa fuqi, għalhekk dilikni, u bagħatni ngħallem l- evanġelju lill- foqra.

U li nfejjaq 'il dawk ta' qalbhom niedma, u li nipprietka l- maħfra lill- ilsiera, u d- dawl lill- għomja.

U li naħfer l- imfarrkin, u li nippriedka s- sena prezzjuża tas- Sinjur, u l- jum tal- ħlas."

Inti qrajt dana kollu, twejt il- ktieb u tajtu lill- ministru u qgħadt bilqiegħda: kulħadd għajnejh fuqek.

X' qima wrejt lejn il- kelma miktuba t' Alla!

Qomt bilwieqfa biex taqra dik il- parti tal- Iskrittura.

Aħna nafu, o Ġesù, min għallmek taqra, u nafu wkoll min għallmek tikteb.

Veru li kont ukoll taf tikteb, għax ktibt fl- art quddiem il- Kittieba u l- Fariżej.

Li kienu ġibulek mara adultera biex jikkompromettuk jew ma' Ċesare, jew ma' Mosè.

Huma qalulek li fil- liġi ta' Mosè għandha tkun imħaġġra, u riedu l- parir tiegħek.

U inti b' tant prudenza, u b' tant dawl tbaxxejt u qgħadt tikteb fl- art.

U mbagħad inti wieqaf wieqaf għidtilhom: "Min minnkom hu mingħajr dnub, ikun l- ewwel li jitfgħalha ġebla."

Għedt hekk u mill- ġdid tbaxxejt tikteb: ktibt għal darba darbtejn.

O Ġesù, ħadd ma tefgħalha ġebla u wieħed wara l- ieħor ħarġu kollha mit- tempju: u bqajtu weħidkom inti u l- mara akkużata.

Ħfirtilha, u wissejtha biex ma tidnibx iżjed.

Forsi ma kinux imorru jiġru jirrappurtawk lill- gvernatur kieku tajthom il- parir li jħaġġruha.

Allurmeta dina s- setgħa kienet diġà mneħħija minn Ċesare?

Inti stess smajtha b' widnejk, meta qalu lil Pilatu: "Aħna m' għandniex setgħa li noqtlu 'l ħadd."

Forsi ma kinux jgħidu li inti kontra Mosè, kieku tajthom il- parir li ma jħaġġruhiex?

U li ridthom transgressuri tal- liġi ta' Mosè, u disprezzaturi tagħha.

O Ġesù, dak li ħaseb li għamel vittorja fuq il- bnedmin kollha ġiet lilu misħuqa r- ras tiegħu.

U minn min?

Minn mara permezz tiegħek.

Adam u Eva beatissmi fil- ġenna tal- art sabu ruħhom ingannati minn Satana, kollu għira għall- feliċità tagħhom.

Huwa ħa forma ta' serpent, u kellem lil Eva, u rnexxielu jnissel fiha l- istess ħsieb ta' suppervja tiegħu.

Qalilha: "Jekk intom tieklu minn dina s- siġra lilkom projbita, intom issiru bħal Alla."

Huwa ried ikun bħall- Altissmu, u ġibed għal dejjem fuqu, u fuq sħabu li ntgħaqdu miegħu s- saħta ta' Alla.

Xħin ra li Adam u Eva kisru l- kmand ta' Alla, ra fl- istess ħin ir- rovina eterna tagħhom u ta' wliedhom kollha.

Rovina li b' ebda mod ma setgħet ikollha rimedju, riparazzjoni.

Għax kien jaf tajjeb li ebda vittma, jekk ma tkunx ta' valur infinit ma tista' tissodisfa ġustizzja infinita.

Assigura lilu nnifsu li ġieb vittorja fuq il- ġeneri uman kollu ra lil kulħadd taħt il- jasar tiegħu.

U bla ebda tama ta' ħelsien: iżda kellu jisma' dak il- ħin stess li mara kellha teqred ir- renju tiegħu.

U teħles mill- mewt eterna l- ulied ta' Adam bis- setgħa tagħha permezz ta' binha, li kont inti.

"Għadu jiena nqiegħed bejnek u bejn mara, u bejn iż- żerriegħa tiegħek u ż- żerriegħa tagħha.

Hija għad tisħaq ir- ras tiegħek, u inti għad tagħmel għal għarqubha."

Hekk qallu Alla, u Satana minn dak il- ħin stess kien jistenna l- miġja ta' dan ir- riparatur.

Int ġejt fid- dinja permezz ta' dina l- mara: iżda Satana ma setax jipperswadi lilu nnifsu li inti kont dan ir- riparatur.

Ma setax jaċċerta lilu nnifsu li inti kont l- Iben t' Alla magħqud man- natura ta' bniedem.

Kien jaf li f' Alla wieħed hemm tliet persuni distinti.

U għalhekk ried ikollu sinjal jew prova, jekk inti kontx l- Iben ta' Alla.

Kien jaf mill- Iskrittura l- versetti li jmissu lilek, u ttratta infatti miegħek permezz tagħhom.

Oh kemm ra ħaġa kbira, anzi impossibbli li l- Iben ta' Alla, li hu Alla veru, isir bniedem!

Kif minn tant Maestà għal tant umiltà!

Veru li għamel għalik bl- ikrah bil- malizzja kollha tiegħu b' mod li wasal biex rak maqtul bl- opra tal- ministri tiegħu.

Għamel għal ommok billi kkaġunalha duluri kbar u kbar fuq li kbar.

Iżda kollox għamel taħt il- permess ta' Alla.

Għax la hu u lanqas ħadd ma jista' jagħmel xejn, jekk ma joħroġx mis- santwarju ta' Alla, jew l- ordni jew il- permess.

Alla waħdu huwa s- Sinjur Dominatur u ħadd bħalu.

Inti u Satana dħaltu kontra xulxin f' kumbatt ta' ġlieda: żewġ serpenti kontra xulxin.

Inti s- serpent tal- bronż li tagħti l- ħajja, u Satana s- serpent ingannatur li jagħti l- mewt.

Iġġilidtu u rbaħt inti, u mill- jasar tagħna inti ġibtna fil- vera libertà.

Ħaseb Satana li bil- waqgħa tal- ewwel ġenituri tagħna daħħal fid- dinja d- diżunur tal- isem ta' Alla, u t- telfien etern tagħna.

U ġara l- kuntrarju: għax Alla permezz tiegħek magħmul bniedem irċieva u jirċievi għal dejjem unuri u glorja infiniti.

U l- bnedmin sabu l- unur li jissejħu aħwa tiegħek, aħwa ta' Alla inkarnat: u ommok f' dinjità ta' Omm Alla l- ħaj.

Sa mill- bidu Satana fehem li jagħmel id- deni.

Iżda kulma għamel u kulma jagħmel huwa ordinat biex ikun għall- ikbar konfużjoni tiegħu, u għall- ikbar glorja ta' Alla.

Huwa qatlek, u b' hekk Alla esegwixxa l- ġudizzji sapjentissmi tiegħu: il- glorja tiegħu u s- salvazzjoni tagħna.

Satana u l- ministri tiegħu kollha jiżirgħu l- ħażen, u jagħmlu d- deni.

U Alla b' hekk itemm id- digrieti tiegħu.

Hija verità rivelata li Alla ħalaq kollox għalih innifsu, u kollox irieġi għall- volontà tiegħu.

La hija verità rivelata, Satana kellu tagħrif tagħha.

Immela jaf li kull deni, li hu jew li l- ministri tiegħu jagħmlu, ma jistax ikun li mhux volontà ta' Alla dak li minnu joħroġ.

Kollox volontà ta' Alla barra mid- dnub.

Satana jaf dan kollu, iżda l- malizzja tiegħu f' renju ta' dlamijiet tifhem dejjem id- deni, u l- veru deni.

Il- malizzja tiegħu daħħlitilna l- mewt fid- dinja, u b' hekk ġara li aħna nidħlu fil- ħajja eterna u nsiru wlied Alla.

O Ġesù, Satana m' għandux bħalek it- tagħrif tal- futur.

Għax kieku ma kienx jagħmel żgur dak li għamel kontra tiegħu nnifsu.

Kemm avvilimenti ġew fuqu, kemm konfużjonijiet, kemm umiljazzjonijiet, kemm disprezzi, kemm turmenti u torturi!

Huwa nnifsu hu l- kawża tagħhom għalih innifsu.

Inti stess, o Ġesù, għedt li l- prinċep ta' dina d- dinja issa jiġi mormi barra.

Bħallikieku bħala ħaġa tinten u ta' ebda preġju, bħallikieku annimal mejjet jinten.

Inti ħabbart lilna li fid- dinja għad ikollna tbatijiet u persekuzzjonijiet bħalek.

Iżda qawwejtilna qalbna, xħin għidiltilna: "Ittamaw, jiena rbaħt id- dinja."

Inti għedt fuqek li inti int it- triq, il- verità, u l- ħajja.

U fuq Satana għedt li huwa giddieb, u missier il- gidba, juri ġid dak li hu deni, u deni dak li hu ġid.

Aħna naraw li infinit huwa n- numru tas- segwaċi ta' Satana u tassew infinit għax infinit huwa n- numru tal- boloh, kif hemm miktub.

Inti wrejtna li t- triq tal- ħajja hija wisq u wisq u wisq dejqa: "Oh kemm hija dejqa t- triq li tieħu għall- ħajja!"

U għedt ukoll li ftit huma li jgħaddu minnha.

Inti stess urejt li stagħġibt kemm hija dejqa: kemm hija dejqa?

Ir- raġuni tgħidilna li hija dejqa iżjed milli wieħed jaħseb.

It- triq tal- ħajja hija dejqa, għax biex wieħed ikun jista' jgħaddi minnha jeħtieġ li jmieri 'l qalbu: jeħtieġ li jitgħakkes u li jieħu paċenzja.

U dawn il- ħwejjeġ huma kontra n- natura umana mħassra bid- dnub oriġinali, u jitolbu sforzi.

Il- bniedem mingħajr il- grazzja jrid jagħmel dak li jrid hu, għalhekk ma jagħżilx dina t- triq.

U għidt ukoll li hija wisq wiesgħa t- triq li tieħu għat- telfien, u huma bosta dawk li jgħaddu minnha.

Min ikun għaddej minnha żgur li jerġa' lura biex jgħaddi mit- triq id- dejqa, kieku jagħraf il- bokka tan- nirien ta' dejjem.

Żgur li anki jħalli kollox, kieku jipperswadi ruħu fuq eternità ta' tbatija.

Kulħadd jibża' mit- tbatijiet, kulħadd jibża' min- nar.

O Ġesù, f' ġieħ il- prudenza tiegħek, agħtina l- grazzja li f' kollox, f' kulma nagħmlu naħsbu dejjem x' jiġi wara.

Il- bniedem fin- natura tiegħu ma jafx jifhimha li fit- tgħakkis u fil- paċenzja hemm il- vera paċi tal- qalb.

Hemm il- ferħ u l- hena, u ħajja ordinata ta' veru kwiet.

Tant għandu orrur għat- tgħakkis li fih jara għadu kontra ħajtu: tant għandu orrur għall- paċenzja li jara fiha stat ta' disperazzjoni.

Min ġarrab jista' jgħid fuq l- għożża tat- tgħakkis u tal- paċenzja, jew fuq id- deni tas- sodisfazzjon tal- qalb.

Is- segwaċi ta' Satana huma f' numru kbir, għax huma fir- renju tad- dlamijiet.

Iżda s- segwaċi tiegħek huma fin- numru ftit, għax huma fir- renju tad- dawl.

Dawk li għaddew mit- triq il- wiesgħa, issa qegħdin jaraw ikrah dak li raw sabiħ, u ma jistgħux jirrimedjaw.

Dawk li għaddew mit- triq id- dejqa, issa qegħdin jaraw sabiħ dak li n- natura tagħhom rat ikrah.

Oh kemm issa qegħdin ibierku s- sagrifiċċji li għamlu, billi qegħdin miegħek isaltnu għal dejjem f' beatitudni li ħadd ma jista' jifhem!

Huma mxew warajk, u ma tawx widen ħlief għall- vuċi tiegħek.

L- għaxqa tal- iskulari tiegħek hija li jisimgħu l- kelma tiegħek, għax jafu min inti int, li titkellem.

Missirijietna taw xhud fuqek li Alla l- Missier tiegħek stqarrek veru Ibnu.

U li fik ra l- għaxqa tiegħu nnifsu, u kkmandana li lilek nisimgħu.

Pietru, Ġwanni u Ġakbu miegħek fuq il- muntanja raw u semgħu kollox, u tant u tant beżgħu!

Inti tajthom l- ordni biex il- viżjoni li raw ma jgħiduha lil ħadd, qabel ma tkunx irxuxtajt.

Huma obdewk: iżda f' waqtu rrakkuntawlna li raw u li semgħu.

Pietru kiteb li hu kien wieħed mix- xhieda tal- kobor tiegħek, xħin inti rċevejt minn Alla l- Missier unur u glorja.

Li hu sema' l- vuċi li niżlet mill- glorja ċelesti fuqek: "Dan hu ibni l- maħbub li bih jiena tgħaxxaqt, lilu isimgħu."

U jkompli jikteb: "U aħna b' widnejna stess smajna dina l- vuċi mis- sema fuqu, xħin konna miegħu stess fuq il- muntanja mqaddsa.

Qalulna missirijietna li wiċċek tbiddel bħax- xemx li libstek saret bajda bħas- silġ, u li ġew Mosè u Elija, u qgħadtu titħaddtu flimkien.

Lilek iva, o Ġesù, aħna nisimgħu, inti l- veru Ragħaj tagħna, u aħna n- nagħġiet tal- merħla tiegħek.

U leħen ħaddieħor ma nagħtux widen għalih, u l- kelma tiegħek hija għalina ħajja.

Inti għedtilna u aħna smajniek: għedtilna li jekk irridu niġu warajk.

Niċħdu lilna nfusna u li nerfgħu salibna kuljum, u li nimxu warajk.

Iva nimxu warajk bħan- nagħaġ li ma jagħrfux ħlief ir- ragħaj tagħhom.

Għedtilna li nħennu dejjem u li naħfru: għedtilna li nitolbu f' kull bżonn tagħna.

Għedtilna li nagħmlu penitenza, indiema sinċiera.

Għedtilna li f' kull opra tajba tagħna nfittxu biss 'l Alla b' xhud, u le l- bnedmin.

Għedtilna li nibżgħu minn Alla, u li nikkonfidaw fih, għax mingħajrek ma nistgħu nagħmlu xejn.

Għedtilna li f' kollox nirrassenjaw ruħna mal- volontà ta' Alla.

Għedtilna li naħarbu kulma jbegħidna minn Alla, u li nħobbuh fuq kollox.

Għedtilna li għandna nkunu b' volontà dejjem imħejjija li mmutu wkoll biex ma nidinbux.

Għedtilna li huwa qżież quddiem Alla, kulma jgħożżu l- bnedmin.

Għedtilna li ma nfittxux dak li huwa tagħna, iżda dawk il- ħwejjeġ li huma tiegħek.

Għedtilna li nagħtu lil Alla qalbna kollha, bla nżommu xejn għalina, għas- sodisfazzjon wieħed tagħna.

Għedtilna li aħna nkunu kontra tiegħek, jekk ma nkunux miegħek marbutin bil- grazzja.

Għedtilna li jekk ma niħdux paċenzja ma niġux ingawduk.

Għedtilna li nisfurzaw li nidħlu mill- bieb id- dejjaq tat- tgħakkis.

Għedtilna li għad inkunu ġġudikati bir- reqqa, u li ma nagħmlu xejn mingħajr utilità.

Għedtilna li ngħixu perfetti bħall- Missier tas- sema, nistennew il- mewt minn mument għal ieħor.

Għedtilna li nieklu mill- ħobż imbierek tiegħek biex ngħixu għal dejjem.

Għedtilna biex ma nagħmlux teżori fuq dina l- art, iżda li Alla waħdu għandu jkun it- teżor ta' qalbna.

Għedtilna biex nindukraw ruħna mill- bnedmin, li jintgħarfu mill- opri tagħhom.

Għedtilna li nitkellmu ftit u għall- bżonn, u li ma niġġudikaw lil ħadd.

Għedtilna li naħsbu l- ewwel li nikkoreġu lilna nfusna, u li nikkonvertu lilna nfusna.

Għedtilna nagħmlu lill- oħrajn dak li rridu magħmul lilna nfusna.

Għedtilna li l- paċi ta' qalbna ma nibdluha ma' xejn, iżda li nħallu kollox għaliha.

Għedtilna li naħsbu f' Alla, u li Alla jaħseb fina.

Għedtilna li ngħixu taħt ir- regola tal- fidi magħqudin mal- vigarju tiegħek, suċċessur ta' Pietru tiegħek.

Għedtilna f' kelma waħda li nħobbu 'l Alla u l- proxxmu tagħna.

U li għal ebda raġuni ma nagħmlu d- dnub u li min jippersevera sal- aħħar dan ikun salv.

Kellu raġun Pietru tiegħek li jgħidlek: "Fejn immorru, jekk nitbiegħdu minnek: inti għandek il- kliem tal- ħajja."

Allurmeta bosta mid- dixxipli tiegħek tbiegħdu minnek, għax semgħuk li kellek tagħti ġismek b' ikel, u demmek b' xorb.

U inti kont tant riżolut li tagħmel dan is- sagrament tal- ewkaristija, li għedt lit- tnax tiegħek: "Tridux tmorru intom ukoll."

Min qatt kien jemmen li kieku ma għedtux inti li taħt ix- xbihat tal- ħobż u tal- inbid tkun inti nnifsek?

Int veru Alla u veru bniedem.

Hemm il- ġisem innifsu, id- demm, ir- ruħ, u d- divinità tiegħek.

Inti preżenti verament, realment u sustanzjalment.

U mhux b' figura, jew b' simbolu, jew xi ħaġa oħra li tirrappreżentak.

Inti qiegħed fil- leminija tal- Missier tiegħek, u fl- istess ħin fuq dina l- art taħt ix- xbieha tal- ħobż, kollok kemm int.

Inti Kristu wieħed, u taħt kull biċċa tax- xbieha tal- ħobż maqsum u mbierek bil- virtù tiegħek hemm inti int wieħed.

Inti fuq l- artali tagħna inti l- istess dak li inti fil- leminija.

Il- ministru jagħmel dak li inti ordnajt lill- appostli tiegħek jagħmlu b' tifkira tiegħek.

U s- sustanza tal- ħobż b' dak l- istess kliem tiegħu titbiddel fil- ġisem u fid- demm tiegħek.

Li ma jistgħux jinfirdu mir- ruħ u mid- divinità tiegħek.

Inti sħiħ, ħaj, glorjuż, bla ma tista' tkun maqsum, jekk tinqasam ix- xbieha tal- ħobż.

Inti ħdimt dan il- misterju tal- fidi bis- sapjenza tiegħek, bl- imħabba tiegħek, u bl- omnipotenza tiegħek.

U min għarfek jemmen u jbaxxi rasu, u jadura l- verità ta' kliemek.

Nistħajjel li qiegħed narak fl- aħħar ċena mat- tnax tiegħek għall- mejda.

Li qiegħed narak tieħu fl- idejn imqaddsa u venerabbli tiegħek il- ħobż.

Li qiegħed narak terfa' l- għajnejn tiegħek 'il fuq lejn il- Missier ċelesti tiegħek, u li qed nisimgħek tirringrazzjah.

Li qiegħed narak tbierek il- ħobż, u taqsmu fi bċejjeċ, u li tnewlu lill- appostli biex jikluh imbierek.

Li qiegħed nisimgħek tgħidilhom: "Ħudu u kulu, għax dan huwa ġismi, u agħmlu dan b' tifkira tiegħi."

Nistħajjel li qiegħed narak, wara li t- tnax tiegħek kielu l- ħobż imbierek, tieħu fl- idejn imqaddsa u venerabbli tiegħek il- kalċi tal- inbid.

Li qiegħed narak tbierku, wara li mill- ġdid irringrazzjajt il- Missier tiegħek; tbierek il- kalċi, u tnewlu lill- appostli tiegħek biex jixorbu minnu.

Nistħajjel li qiegħed nisimgħek tgħidilhom: "Ħudu u ixorbu minnu lkoll, għax dan hu l- kalċi ta' demmi.

Tal- ġdid u etern testment, misterju tal- fidi, li jixxerred għalikom u għal bosta f' maħfra tad- dnubiet.

Agħmlu dan b' tifkira tiegħi."

O Ġesù, dak li inti għamilt fl- aħħar ċena ordnajtilhom lill- appostli tiegħek li jagħmluh huma wkoll b' tifkira tiegħek.

B' hekk immela inti għamilthom saċerdoti.

Għax inti f' din l- aħħar ċena, veru saċerdot skont l- ordni ta' Melkisedek, offrejt sagrificċju tiegħek innifsek.

U offrejt lilek innifsek taħt ix- xbihat tal- ħobż u tal- inbid.

Dan is- sagrifiċċju tiegħek jibqa' sat- tmiem tad- dinja; u għalhekk inti tibqa' magħna sat- tmiem tad- dinja preżenti iva, kollok kemm inti iżda moħbi.

Oh kemm trid li aħna ma ninsewx is- sagrifiċċji, it- tbatijiet, l- atti kollha ta' mħabba li għamilt għalina bnedmin u għas- saħħa tagħna!

Il- Missier tiegħek tak is- setgħa li tagħmel il- ġudizzju, għaliex inti int bin il- bniedem.

Inti immela int l- Imħallef tagħna, u aħna nidħlu fit- tribunal tiegħek malli mmutu.

It- tribunal tiegħek huwa tribunal ta' ġustizzja: u dan ibeżżagħna wisq għax aħna dnibna.

Nafu li inti tiġġudikana fuq il- liġi, li għandna nħobbu 'l Alla b' qalbna kollha, u bil- ħsieb kollu tagħna.

U l- proxxmu tagħna bħalna nfusna.

Inti diġà għedtilna li l- inqas farka tal- liġi ma tmurx mar- riħ, iżda wkoll taqa' taħt il- ġudizzju.

Għarafna r- reqqa u għalhekk nibżgħu, għax dnibna wisq bil- ħsieb, u bil- kliem, u bl- għemil.

O Sinjur, il- ħajja tagħna hija kollha mimlija bil- miżerji, għax il- laħam huwa marid.

Qabel ma tiġġudikana inti, aħna niġġudikaw lilna nfusna sabiex jirnexxilna li inti ma tidħolx fil- ġudizzju mas- servi tiegħek.

Min hu li jagħraf id- delitti?

Id- dnubiet tagħna min jgħoddhom?

Kemm dnubiet li huma moħbijin għall- intelliġenza tagħna!

Agħtina, o Sinjur, il- grazzja li nippurifikaw ir- ruħ tagħna minn kull ħtija, minn kull tebgħa: qabel ma naraw il- wiċċ tiegħek imħallef.

Inti wrejtna kif aħna nistgħu neħilsu l- ġudizzju qalil tal- ġustizzja.

Wissejtna li hawn fid- dinja nagħmlu opri tal- ħniena, sabiex insibu ħniena, u biex inpattu għal dnubietna.

Għedtilna li kollox isir safi għalina, jekk aħna nissollevaw 'il min ikun fil- bżonn.

Il- prekursur tiegħek Ġwanni l- Battista hekk ukoll kien qal lill- folol, li kienu jmorru għandu, qalilhom sabiex jagħmlu l- opri tal- ħniena.

Xħin staqsewh x' kellhom jagħmlu biex jeħilsu l- qilla li għadha ġejja.

Għax tant beżgħu, wara li semgħuh jipprietka!

Int hekk trid li aħna nidhru quddiemek diġà ppurifikati biex ma ssibx xi ċċanfar fina f' dik is- siegħa ta' tant biża'.

Aħna għandna permezz tiegħek biex nilqgħulha lill- ġustizzja divina.

Għandna l- merti tiegħek: aħna noffru l- pjagi u l- qalb tiegħek, biex inħallsu denjament kull dejn tagħna.

U noffruhom b' volontà soda li għal li ġej qatt iżjed ma rridu nidinbu.

Sinjur, aħna qatt xejn ma għamilna denn tiegħek, u l- merti tagħna huma l- pjagi tiegħek.

L- opri tagħna huma l- frott tal- kbira miżerja tagħna: m' hemmx numru għall- kliem żejjed tagħna, għall- ħsibijiet inutli tagħna.

Kemm sodisfazzjonijiet tal- għajnejn u tas- sensi tagħna!

Kemm nuqqasijiet ta' mħabba lejn il- proxxmu bħalna nfusna!

Min jista' jgħodd l- atti volontarji tagħna kontra l- kuxjenza proprja tagħna?

Id- dnubiet tagħna maż- żmien kotru iżjed mix- xagħar ta' rasna: u dan hu li jbeżżagħna.

Għax flok ma unurajna 'l Alla, u rringrazzjajnieh, għamilnielu tant azzjonijiet ħżiena.

Kemm traskuraġni fid- dmirijiet tagħna u kemm nuqqasijiet ta' rassenjazzjoni mal- volontà divina!

Kulħadd jibża' kulħadd ħati: iżda t- tama fik, u l- virtù tal- merti tiegħek, u s- sogħba ta' qalbna ġġib fina kunfidenza hekk li nistennew il- barka tiegħek.

Oh! min jista' jfisser x' jiġifieri li ruħ ikun jistħoqqilha li inti tisħitha, u tassew tisħitha bħala Mħallef!

Malli r- ruħ tagħna toħroġ mill- ġisem, kull opra tagħha tiġi warajha, rridu aħna jew ma rridux.

U inti tagħti lil kull wieħed skont għemilu.

Ħadd mhu żgur dwar is- sentenza tal- ġudizzju tiegħek u dan għalina kawża ta' biża' li bilkemm il- kemm hu żgur il- bniedem ġust.

Għalhekk, o Ġesù, kun għalina mhux Imħallef, iżda Salvatur.

Meta Alla jħares lejn il- miżerja tagħna, ma jafx jiċħad ħniena lil min jitlobhielu.

U jħenn għalina għax jaf li aħna mfattrin fil- miżerja, u bil- miżerja.

Int għedt dan il- proverbju: "Tabib, fejjaq lilek innifsek."

Inti tabib iżda m' għandekx bżonn tfejjaq lilek innifsek.

Għax inti ma intix suġġett għad- dnub: kont tassew tegħja, kont tassew tħoss il- ġuħ u l- għatx.

Kont tassew tħoss l- uġigħat: imma dan kollu bil- volontà tiegħek.

Aħna iva morda, u niġu għandek biex inti tfejjaqna.

Iva inti t- tabib tagħna, u aħna naċċettaw kull riċetta li inti ppreskrivejtilna, għax nafu tajjeb min inti int.

Inti tagħmel għas- saħħa tar- ruħ bħalma jagħmlu t- tobba l- oħra għas- saħħa tal- ġisem.

Dawna jikkuraw il- ħwejjeġ bi ħwejjeġ kuntrarji: għall- kesħa jordnaw is- sħana, u għas- sħana jordnaw ħwejjeġ kesħin.

Inti lis- suppervi tordnalhom l- umiltà biex ifiqu, lix- xħaħ tordnalhom il- ġenerożità, li jiftħu jdejhom.

Lill- odjużi tordnalhom l- imħabba: liż- żennieħa tordnalhom il- kastità.

Lill- furjużi tordnalhom il- manswetudni l- ħlewwa; lill- għażżenin tordnalhom il- bżulija u liż- żaqqeqin is- sawm.

Inti int tabib, li nżilt mis- sema biex tfejjaqna; basta però li aħna nkunu rridu tassew infiqu.

Beatu min joqgħod għall- osservanza tar- riċetti tiegħek, għax ifiq u ma jara l- mewt qatt, u jkollu l- ħajja ta' dejjem.

Hija riċetta tiegħek li ma nagħmlux dak li trid il- qalb tagħna.

U li mmeruha f' kulma jogħġob lilha.

U li ma nikkuntentawhiex fix- xewqat tagħha skont id- demm u l- laħam.

Ordnajtilna li nagħmlu xogħol spiritwali; li naqilgħu għajnejna l- leminija u li naqtgħu jdejna l- leminija u sieqna l- leminija, jekk dawna huma ta' tfixkil għalina fil- ħajja spiritwali.

Wissejtna li nevitaw nies morda b' mard li jittieħed, għax inkella nsiru bħalhom.

Tajtna riċetta li ninħaslu spiss fil- banju ta' demmek permezz tal- qrar.

Ordnajtilna li nieklu l- ġisem tiegħek, li nixorbu d- demm tiegħek biex insostnu fina l- ħajja tal- grazzja.

Widdibtna biex nevitaw sodisfazzjonijiet żgħar biex ma nimirdux b' deni gravi u mmutu.

Tajtna riċetta f' doża kbira li nobdu biex ma nitilfux il- paċi tal- qalb: is- saħħa tal- ġisem il- paċi tal- qalb.

M' hemm qatt paċi ħlief meta rridu dak li Alla jrid, u meta nagħmlu dak li Alla jrid, u meta rridu nkunu dejjem kif Alla jrid.

Wissejtna li nibżgħu mill- ħwejjeġ sbieħ li jogħġbuna, għax wara jkollna narawhom koroh.

Tajtna riċetta li ma nerfgħux dak li hu 'l fuq mill- ħila tagħna għall- moħħ kemm għall- ġisem.

Ordnajtilna li nkeċċu malajr kull ħsieb li jinkwetana, jew li jista' jinżel f' qalbna għal xi passjoni.

Tajtna riċetta li nilqgħu minn qabel għal kull deni, għax il- previżjoni hija aħjar mill- kura.

Hija ħaġa tagħna li naqgħu fid- dnub meta rridu; iżda li nintrefgħu minnu mhix ħaġa tas- setgħa tagħna.

Għandek, o Ġesù, bosta titoli ta' manjifiċenza: iżda għalina t- titolu ta' Salvatur huwa sublimi fuq li hu sublimi.

Tant hu veru li ismek Ġesù jfisser Salvatur.

Inti meta sirt bniedem bħalna kellek il- fini li l- ewwel tagħti glorja lid- divinità, u mbagħad li ssalva l- erwieħ tagħna.

B' fommok stess inti għedt: "Jiena ġejt insalva dak li kien intilef."

Intilfet il- grazzja ta' Alla mill- bnedmin kollha: u għalhekk ilkoll ġejna kkundannati għall- mewt eterna.

U inti ġejt fostna u bil- mewt tiegħek immeritajtilna l- grazzja u miegħek, o Ġesù, irxuxtajtna għall- ħajja eterna.

Meta inti twelidt f' Betlem, l- anġlu ta' Alla ħabbar lir- rgħajja l- miġja tiegħek.

Huma beżgħu mhux ftit għall- ġmiel tiegħu u qalilhom: "La tibżgħux: ekku li jiena nħabbrilkom ferħ kbir.

Ferħ li jkun għal kull poplu, għaliex illum twieled għalikom is- Salvatur, li hu Kristu, is- Sinjur fil- belt ta' David."

Inti għamilt il- mezzi kollha għas- salvazzjoni tagħna: iżda kkmandajtna b' mod speċjali li nobduk.

Inti sirt il- kawża tas- salvazzjoni u biss għal dawk li lilek jobdu.

Tajtna kmandament li inti għedt li huwa l- kmandament tiegħek, u sejjaħtlu kmandament ġdid.

"Dan hu l- kmandament tiegħi li intom tħobbu wieħed 'il ieħor, kif jiena ħabbejt lilkom," dan hu kliemek.

"Kmandament ġdid jiena nagħtikom li tħobbu wieħed 'il ieħor, kif jiena ħabbejt lilkom," dan hu kliemek.

Dan hu s- sinjal biex aħna nintgħarfu bi skulari tiegħek.

"Minn hawn jagħraf kulħadd li intom skulari tiegħi, jekk intom tħobbu wieħed 'il ieħor," hekk inti għedtilna.

Fuq dan il- kmandament inti diġà għedtilna li sejjer tbierek jew tisħet fil- jum tal- ġudizzju, li int għad tagħmel fl- aħħar jum.

Inti sejjer tbierek 'il dawk li jkunu fil- leminija 'l dawk li jkun għamlu l- opri tal- ħniena li jmissu l- ġisem.

U inti sejjer tisħet, u tibgħat sieħba tax- xitan u tal- anġli tiegħu 'l dawk li jkunu ċaħdu għajnuna 'l min kien fil- bżonn.

Immela, ulied il- bnedmin isimgħu u ifhmu li permezz tal- proxxmu tiġi fuqna l- barka eterna, jew is- saħta eterna.

Mhux veru li jħobb 'l Alla min jobgħod bniedem wieħed, anki wieħed biss, li hu xbieha ta' Alla.

Mhux veru li jħobb lilek o Ġesù min jixtieq jew jagħmel deni lil wieħed mill- iskulari tiegħek.

Espressament għedt diġà x' sejjer tgħid fil- ġudizzju universali.

Li kulma nkunu għamilna ma' ħutek, anki mal- inqas wieħed, inkunu għamilnieh mal- persuna tiegħek.

Hija verità li min jagħmel ħniena mal- proxxmu fil- bżonn ma jistax ikun li jaqa' fid- dnub.

U min jaqa' fid- dnub il- mejjet dan hu sinjal li Alla ma tahx l- għajnuna tal- grazzja tiegħu.

U għaliex ma tahx l- għajnuna tal- grazzja?

Għax hemm miktub li Alla jeħles fil- jum il- ħażin 'il min iħenn għall- proxxmu fil- bżonn: u l- kelma ta' Alla hija infallibbli.

Mhuwiex jum tassew ħażin, siegħa tassew ħażina, il- waqt tat- tentazzjoni?

Waqt li fih wieħed ikun fil- periklu li jitlef il- ħbiberija t' Alla, il- paċi tal- qalb.

Il- merti kollha tiegħu, u li jmur fil- fjammi eterni, jekk jiġri li jmut.

Alla ma jħallihx li jaqa' fid- diżgrazzja tiegħu 'l min għandu qalb tal- laħam f' sidru.

U għalhekk bniedem bħal dan l- Ispirtu Santu jsejjaħlu mbierek.

Oh x' tama kbira għandu min iħenn!

Tama li jistenna lok fil- leminija għall- jum tal- ħaqq!

Mhux min jagħmel ħniena għandu jkollu din it- tama, għax bosta jagħmluha, iżda skont id- demm u l- laħam, u mhux skont il- grazzja.

Inti ġà għallimtna: "Jekk intom tħobbu biss 'il min iħobbkom, xi grazzja intom għandkom?"

Bniedem tal- grazzja jagħmel ħniena, u jagħmilha ma' kulħadd, u bla ebda interess, u bl- opri li jista'.

Bniedem tan- natura jħenn ma' min irid, ma' min lilu jogħġob, u jfittex dejjem lilu nnifsu.

Nifirħu dejjem ma' min hu ferħan, u nibku dejjem ma' min huwa mbikki.

Nikkonsidraw dejjem lilna nfusna fl- imġiba tagħna lejn il- proxxmu kollu.

Tista' ma ssofrix qalb ħanina, meta hija kuntenta u ħaddieħor imnikket?

Meta xejn ma jonqosha, u lill- proxxmu tonqsu l- għajnuna?

Tista' qalb ħanina ma tissaportix, meta tara 'l ħaddieħor f' xi difett tan- natura, bla virtù jew bla ġmiel?

Min ma jimpurtahx mill- proxxmu, la jimpurtah minn Alla, la jimpurtah minnek Ġesù, lanqas ma jimpurtah minnu nnifsu.

Ma jimpurtahx minn Alla, għax Alla ħalqu għax- xbieha tiegħu.

Ma jimpurtahx minnek, għax fdejtu b' demmek.

Ma jimpurtahx minnu nnifsu, għax il- lok tat- turmenti jkun jistennieh għal dejjem.

Imberkin, inti għedt, dawk li jħennu, għax huma għad isibu ħniena.

U jsibu ħniena fuq dina l- art, b' mod speċjali fis- siegħa tremenda tal- mewt.

Jekk il- ħniena tagħhom tkun vera ħniena, ħniena tal- grazzja u le tan- natura.

Inti għallimtna li bl- istess kejl li bih inkunu kejjilna lill- proxxmu, ikun lilna mkejjel.

Ħniena bi ħniena: ġustizzja b' ġustizzja.

Jekk fittixna bil- ġustizzja dritt tagħna b' mezz leċtu aħna ma dnibniex: iżda għandna nkun nafu li Alla jfittex id- dritt tiegħu li aħna ksirna bil- ġustizzja wkoll.

Nagħmlu ħniena, u nippritkaw il- ħniena, għax bil- wisq jaqblilna.

Qassis kien għaddej minn triq: u lemaħ raġel ferut u għaxi: lemħu u baqa' sejjer.

Levita kien għaddej mill- istess triq: lemħu u baqa' sejjer.

Samaritan kien għaddej mill- istess triq: lemħu u le baqa' sejjer: iżda niżel minn fuq il- bagħal tiegħu, ikkurah kif seta'.

U ħadu fuq il- bagħal tiegħu f' lukanda, u ħallas għalih biex ikun imfejjaq.

Minn dawn it- tliet persuni liema kien proxxmu lil dak il- ferut u għaxi?

Staqsejt int lil dak id- duttur tal- liġi, li kien staqsiek min kien il- proxxmu tiegħu.

Id- duttur b' sentiment naturali wieġbek, u qallek: "Dak li għamel ħniena miegħu."

U inti għedtlu: "Mur u agħmel bħalma għamel is- Samaritan: u la timitax la l- qassis, lanqas il- levita."

Ħadd ma jista' jgħid: "Jiena ma għandi bżonn ħadd," dan hu ingann.

Alla rabatna wieħed mal- ieħor, u dak li rabat Alla ħadd ma jista' jħollu.

Forsi l- għani m' għandux bżonn il- fqir?

Forsi l- fqir m' għandux bżonn il- għani?

Forsi ż- żgħażagħ ma għandhomx bżonn ta' min jgħallimhom?

Forsi l- marid ma għandux bżonn ta' min idur bih?

X' jista' jagħmel waħdu l- bniedem?

Assolutament xejn: assolutament xejn.

Min jista' jitħarreġ fil- virtù nobilissma tal- ħniena, kieku ma kinitx il- miżerja?

Inħarsu lejn Alla, li proprjetà tiegħu hi li jħenn u li jaħfer, u li ma jagħrafx bi wliedu, kif għallimtna int o Ġesù, ħlief 'il dawk li jħennu u li jaħfru.

Nissaportu immela fuq l- eżempju tiegħek 'il min idejqilna qalbna.

Noqogħdu attenti li ma nweġġgħu qalb ħadd bil- kliem jew bil- għemil: niddefendu kif nistgħu 'l min ikun maħqur bla ħtija.

U fuq kollox nimxu dejjem bil- prudenza fit- taħriġ tal- ħniena, għax il- bnedmin huma ta' min iħobbhom: iżda ta' min jindokra ruħu minnhom.

Billi aħna ma nagħrfux l- intern tagħhom, għax qalb il- bniedem hija profondità ta' malizzja.

Hekk wissejtna int li kkmandajtna li nħobbu wieħed lil ieħor.

Huwa ingann f' xi wħud li jagħmlu ħniena ma' wieħed biex ma jagħmlux ħniena ma' bosta oħrajn fl- istess ħin, dan huwa tagħlimek.

Bniedem iqarraq fil- bejgħ: u wieħed biex jagħmel ħniena miegħu billi ma jirrappurtahx lill- ġustizzja jħalli li x- xerrejja jiġu misruqin.

Bniedem jiskandalizza tfal, u wieħed biex ma jitkeċċiex mill- impieg tiegħu, iħenn għalih billi ma jirrappurtahx lill- ġustizzja.

U b' hekk jitfa' taħt saqajh il- ħniena dwar ir- rovina ta' tant tfal.

Oh kemm hi diffiċli l- korrezzjoni tal- boloh, ta' bnedmin ħżiena!

Din hija ħniena li nbeżżgħu bil- ġustizzja tad- dinja, ladarba ma jibżgħux mill- ġustizzja t' Alla.

Fl- istess ħin inkunu qed nagħmlu wkoll ħniena mal- ħżiena, li nirrapportaw jew inrażżnu.

Għax ikun hemm xi tama ta' korrezzjoni, u nnaqqsulhom id- delitti.

Dejjem għandna nifhmu f' kollox il- ġid lejn kulħadd: għax tħenn għal kulħadd bl- eċċezzjoni ta' bniedem wieħed, dina mhix ħniena.

Huwa wkoll ingann jekk ma nħennux għall- ħżiena: infatti inti o Ġesù tgħodd ukoll magħmul lilek innifsek kulma nagħmlu magħhom.

Hekk inti għedt fl- evanġelju: "Ejjew imberkin, għax kont fil- ħabs, u intom ġejtu żżuruni," u għedt ukoll: "Morru misħutin, għax jiena kont fil- ħabs, u intom ma ġejtux iżżuruni."

Wieħed għand jqis mhux il- ħniena, iżda l- kawża tal- ħniena, għax mhux il- virtù iżda l- kawża tal- virtù għandha l- ħlas quddiem Alla.

Huwa tagħlim tiegħek li dawk li jmorru l- ġenna ma jwarrbu qatt għajnejhom minn dawk li fid- dinja jkunu għamlu magħhom ħniena.

"Huma jilqgħuhom fl- għammar etern."

L- erwieħ beati b' mod speċjali jitolbu b' affett veru għal dawk li jkun għamlu magħhom ħniena fid- dinja.

U bil- potenza tagħhom jagħmlu li fid- dinja jkunu minnhom protetti sakemm imutu, u f' mewthom li jidħlu l- Ġenna.

Oh, kemm huwa kbir il- ġid tal- ħniena!

O Ġesù, min jistudjak fl- Istorja jkollu jarak kbir tawmaturgu.

Infatti inti rxuxtajt 'il bint Ġajru, l- iben tal- armla ta' Najm, u 'l Lazzru li kien ilu mejjet erbat ijiem.

Inti fid- deżert b' seba' ħobżiet, u bi ftit ħut żgħir xebbajt erbat elef raġel, barra t- tfal u n- nisa.

Darba oħra b' ħames ħobżiet u b' żewġ ħutiet xebbajt madwar sitt elef raġel.

U f' dina l- okkażjoni inti ħrabt waħdek fil- muntanja, għax riedu jaqbduk u jagħmluk re tagħhom.

Inti tajt id- dawl lill- imwieled agħma, u x- xhieda stess ta' dana l- miraklu qalu: "Qatt ma nstema' mill- ħolqien tad- dinja li wieħed ta d- dawl lil bniedem imwieled agħma."

Quddiem iż- żewġ skulari tal- Battista inti għamilt bosta mirakli.

Meta ġew għandek mibgħutin minnu biex jistaqsuk jekk kontx il- Kristu, inti bgħatthom lura għandu u għedtilhom jgħidulu: "Il- għomja jaraw, iz- zopop jimxu, l- imġiddma jitnaddfu.

It- torox jisimgħu, il- mejtin jirxuxtaw, u lill- foqra jitħabbar l- evanġelju."

Inti bgħatthom għand il- Battista, u għedtilhom jirrakkuntawlu l- ħwejjeġ li semgħu, u l- ħwejjeġ li raw.

Dawn l- għeġubijiet inti għamilthom quddiemhom biex jixhduk bil- Messija, li kellek tiġi fid- dinja.

Il- kbira kuruna ta' fuq rasek tawmaturgu hija li inti rxuxtajt lilek innifsek fit- tielet jum, wara mewtek.

Ebda virtù djabolika ma għandha forza għal miraklu bħal dan: dan hu l- miraklu singulari tiegħek li inti veru Alla.

L- appostlu tiegħek, li inti kont tant tħobb, kiteb, li jekk jinkitbu ħaġa b' ħaġa l- opri tiegħek tal- għaġeb, id- dinja kollha lanqas ma tesagħhom.

O Ġesù, min jistudjak fl- Istorja, ikollu jarak tabib fuq it- tobba kollha tad- dinja.

Inti fejjaqt mhux biss mard tal- ġisem, iżda wkoll mard tar- ruħ.

Ersaqt inti fejn il- magħtub tal- Pixxina, li kien ilu marid tmienja u tletin sena, u l- Lhud ħaduha kontra tiegħek, għax fejjaqtu fil- jum tas- Sibt.

U fejjaqtu f' mument bil- mediċina tal- kmand, u wissejtu li ma jidnibx iżjed li ma kellux tiġrilu xi ħaġa agħar.

Fis- sinagoga taħt l- għajnejn tal- Kittieba u tal- Fariżej li kienu josservawk, jekk tikkurax fil- jum tas- Sibt.

U kienu josservawk biex isibu fuq xiex jugżawk, għax kien hemm raġel b' idu l- leminija niexfa.

Inti quddiemhom ġegħiltu jestendi idu, u b' dan il- kmand li huwa obda fejjaqtu, u mlejthom bil- konfużjoni.

U fl- istess ħin għallimthom li wieħed jista' jagħmel il- ġid fil- jum tas- Sibt.

Folla kbira stagħġbet xħin ratek tfejjaq il- magħtub li n- nies niżżlu minn saqaf li kienu fetħu biex iqegħduh quddiemek.

U qabel fejjaqtu inti ħfirtlu dnubietu, u b' dan il- miraklu inti ppruvajt li kellek is- setgħa li taħfer id- dnubiet.

Bil- fejqan ippruvajt li tassew ħfirtlu dnubietu.

O Ġesù, u din is- setgħa inti ħallejtha fil- knisja tiegħek għal kull xorta ta' dnub: inti tajtha lill- ministri saċerdoti tiegħek.

Setgħa għalina tal- aqwa konfort.

Inti tabib singulari, għax minnek stess kienet toħroġ virtù li tfejjaq 'il min fittxek, u 'l min inti ridt.

Fejjaq ħafna nies indemonjati, u fosthom b' għaġeb kbir ta' kulħadd 'il dak ir- raġel li kellu fih numru kbir ta' demonji.

U kemm nies inti fejjaqt mill- mard tar- ruħ!

Kemm nies inti kkonvertejt lejn Alla!

Fejjaqt is- Samaritana, fejjaqt l- adultera l- oħra li kienu ġibulek quddiemek l- għedewwa tiegħek biex jugżawk.

Fejjaqt lil Żakkew, fejjaqt 'il Mattew il- pubblikan, fejjaqt 'il Marija Madalena, u l- appostlu tiegħek Pietru.

U fejjaqt tant u tant midinbin oħra b' konverżjoni sinċiera.

Inti stess kont tiekol mal- midinbin biex tfejjaqhom mill- ġdiem tar- ruħ.

O Ġesù, min jistudjak fl- Istorja jkollu jarak Ragħaj u veru ragħaj: infatti inti għedt b' fommok stess li inti Ragħaj tajjeb.

Ragħaj tajjeb iħalli ħajtu għan- nagħġiet tiegħu, u inti ħallejt tassew ħajtek għan- nagħġiet tiegħek għalina li aħna tiegħek.

Inti ħallejt id- disgħa u disgħin nagħġa tiegħek biex mort tfittex in- nagħġa mitlufa, u bqajt sakemm sibtha.

Urejt il- ħsieb tiegħek li ridt tiġbor f' maqjel wieħed in- nagħġiet kollha tiegħek: xi wħud kienu diġà, u oħrajn inti għedt li jenħtieġlek iddaħħalhom.

Il- mergħa li inti tajt lin- nagħġiet tiegħek biex biha jitpaxxew huwa l- għerf tat- tagħlim tiegħek.

Tagħlim bla biża' ta' qerq, tagħlim ta' saħħa eterna.

Il- merħla tiegħek f' maqjel wieħed taħt ragħaj wieħed: dan hu x- xogħol tiegħek, li inti ġejt tagħmel fid- dinja.

Inti tlajt is- sema u ħallejt flokok ragħaj, u tajtu l- ordni biex ipaxxi n- nagħġiet tiegħek u l- ħrief tiegħek.

Għażiltu għal dana l- fini, u tajtu fl- istess ħin il- mezzi kollha fi jdejh.

Mill- appostli tiegħek għażilt 'il Pietru, u kulma inti tajtu jgħaddi minn wieħed għall- ieħor għas- suċċessuri tiegħu.

Tajtu l- infallibbiltà fit- tagħlim, u s- setgħajiet kollha tiegħek.

"Kif il- Missier tiegħi bagħat lili, hekk jiena nibgħat lilkom."

Hekk inti għedt lill- appostli tiegħek, wara li rxuxtajt.

Urejthom il- pjagi tiegħek u huma ferħu wisq, malli rawk.

U mbagħad inti għedtilhom: "Il- paċi magħkom," u nfaħt fuqhom u tajthom l- Ispirtu Santu.

Ħudu, għedtilhom, l- Ispirtu Santu; id- dnubiet ta' dawk li intom ħfirtu, ikunu lilhom maħfurin.

U ta' dawk li intom ma tkunux ħfirtu, ma jkunux maħfurin.

Inti wegħidt li sat- tmiem tad- dinja tibqa' dejjem il- ġranet kollha mal- maqjel tiegħek, mal- knisja tiegħek.

Maqjel wieħed taħt ragħaj wieħed.

Fl- Iskrittura mqaddsa narawk seftur ukoll: infatti b' fommok għedt li inti ġejt biex isservi u mhux biex tkun servut.

U għamiltha ta' seftur, u ħsilt ir- riġlejn tal- Appostli tiegħek fl- aħħar ċena tiegħek magħhom, int li kont Sinjur u Majjistru tagħhom.

Narawk ukoll ħaddiem: infatti mal- missier putattiv tiegħek Ġużeppi kont tagħmilha miegħu fil- ħanut taħdem.

U l- Lhud kienu jagħrfuk, għax qalu fuqek, wara li semgħu l- għerf tiegħek: "Mhuwiex dan bin il- ħaddiem!"

Narawk ukoll konsiljatur: infatti inti tajt liż- żagħżugħ għani l- parir li jbigħ kollox, iqassmu lill- foqra, u li jiġi warajk.

L- għani żagħżugħ sewwed qalbu għal dan il- parir, u ma aċċettahx.

U inti f' dina l- okkażjoni għedt u b' ċertu għaġeb: "Oh kemm hija ħaġa tqila li jidħlu fis- saltna ta' Alla dawk li għandhom il- flejjes!"

L- appostli tiegħek Pawlu għallimna li l- għerq ta' kull deni hija r- regħba tal- flus.

Inti dejjem meddejt idejk għall- favuri tal- proxxmu: iżda rrifjutajt li tindaħal fejn jindaħlu l- flus.

Inti għedt lil dak li kien talbek tgħid lil ħuh biex jaqsam miegħu l- wirt: "Ja bniedem min qegħidni mħallef jew diviżur fuqkom?"

Lanqas biss ma ridt tmiss bi jdejk il- flus; u fil- każ tal- ingannaturi li ġew staqsewk jekk iħallsux, iva jew le, il- ħaraġ lil Ċesare.

Inti għedtilhom, uruni l- munita: għedt uruni, u mhux agħtuni: u xħin qalulek li l- immaġni u l- iskrizzjoni kienet ta' Ċesare fuq il- munita,

Ordnajtilhom jagħtu lil Ċesare dak li kien ta' Ċesare, u lil Alla dak li hu ta' Alla, u b' hekk għalaqtilhom ħalqhom.

Kemm pariri tajba inti tajt speċjalment dwar il- mezzi li jippreservaw mid- dnub in- natura umana!

Fid- dinja bosta huma r- rovini spiritwali u temporali u l- għaqlin u l- għorriefa b' esperjenza jgħidu li l- flus huma l- kawża tagħhom b' mod speċjali.

Inti int duttur u majjistru wieħed tal- bnedmin, u dak inti għedtu b' fommok stess: "Wieħed hu l- Imgħallem tagħkom Kristu."

U dina l- missjoni inti bdejt titħarreġ fiha, kont għadek tifel ta' tnax- il sena.

Hemm fost id- dutturi għaġġibthom bil- għerf tiegħek għar- risposti tiegħek u għall- mistoqsijiet tiegħek fuq il- ħwejjeġ ta' Alla.

Inti għallimtna x' għandna nemmnu, u x' għandna nagħmlu biex nigglorifikaw 'l Alla u nsalvaw ruħna.

Inti Majjistru infallibbli, majjistru li għallimt bil- kelma u bl- eżempju, u sostnejt il- verità tiegħek b' mewtek fuq is- salib.

Inti ddikjarajt li d- duttrina tiegħek ma kinitx tiegħek, iżda ta' dak li bagħtek.

L- għerf tagħha jintgħaraf fil- ġid: kif jista' jixhed kull min ħaddnu u pprattikah.

Il- qassisin il- kbar u l- Fariżej staqsew lill- ministri li kienu bagħtuhom biex jaqbduk u jeħduk quddiemhom: "Għaliex ma arrestajtuhx u ma ġibtuhx?"

Il- ministri weġbuhom: "Qatt bniedem ma tkellem hekk, bħalma tkellem dan il- bniedem."

Għalhekk il- Fariżej weġbuhom: Forsi intom ukoll ingannajtu ruħkom?

Ħadd mill- kapijiet ma emmen fih, lanqas mill- Fariżej: iżda dina l- folla li ma tafx il- liġi waqgħu fis- saħta billi emmnuh.

Aħna nafu li l- kliem tiegħek huwa kliem tal- ħajja, u barka għandna fuqna, meta aħna nħarsuh.

Inti int Imħallef li għad tiġġudika l- bnedmin kollha fl- aħħar tad- dinja, u li tiġġudika 'l kull bniedem f' mewtu.

Imħallef għamlek Alla u tak kull ġudizzju, u tak is- setgħa li tagħmel il- ġudizzju, għax inti int bin il- bniedem.

Meta mmutu, immutu darba biss u dritt dritt nidħlu fit- tribunal tiegħek biex inwieġbu fuq għemilna.

Tiġġudikana fuq it- tagħlim li inti tajtna fl- evanġelju.

U l- ġustizzja divina ssawwat bil- wisq 'il kull min għaraf il- volontà ta' Alla u għamel ħwejjeġ li jistħoqqu s- swat.

U ssawwat bil- ftit 'il kull min ma għarafx il- volontà t' Alla, u għamel ħwejjeġ li jistħoqqu s- swat.

Missirijietna rawk veru konsolatur: infatti ebda mnikket ma resaq lejk, u inti ma farraġtux.

Rajt l- armla ta' Najm tibki, miexja wara binha żagħżugħ mejjet, u bosta Lhud magħha biex jikkonslawha.

Ersaqt lejha u kkonslajtha u ferraħtha.

Inti int Re, u ma ċħadtx li inti re, meta Pilatu staqsiek, jekk kontx re.

Inti int Re u ma ċħadtx li inti re, meta l- ħalliel imsallab miegħek stqarrek b' re.

"Ftakar fija, meta inti tkun fir- renju tiegħek."

Hekk qallek, u inti assigurajtlu tron biex joqgħod miegħek.

Il- profeta ddikjarak re, allurmeta qal: "Għidu lil bint Sijon: Ekku r- re tiegħek ġej għandek manswet bilqiegħda fuq ħmara."

Inti int Re tar- rejiet, u l- fama tiegħek ta' re ġiegħlet l- għedewwa tiegħek jirridikulawk b' dina d- dinjità.

"Is- sliem għalik, ja re tal- Lhud": hekk qalulek, u mbagħad kienu jagħtuk bil- ħarta.

Kiteb Pilatu l- iskrizzjoni tal- kawża tiegħek tal- mewt: "Dan hu Ġesù Nazzarenu, Re tal- Lhud."

Hekk kiteb, u b' ebda mod ma ried ineħħiha.

Meta inti kont tarbija ġew mill- Orjent il- maġi f' Ġerusalemm jistaqsu għalik: "Fejn twieled ir- re tal- Lhud, għax rajna l- kewkba tiegħu fl- orjent u ġejna nadurawh?"

Inti tassew, o Ġesù, Re tal- glorja.

Ħadd ħliefek m' għandu żewġ ġenerazzjonijiet.

Inti għandek ġenerazzjoni eterna, għax inti Alla veru minn Alla veru.

U ġenerazzjoni temporali għax inti bniedem veru minn bniedem veru.

Inti iben uniġenitu tal- Missier Ċelesti tiegħek, u ta' Marija Omm Verġni.

Inti l- kelma t' Alla, u l- kelma t' Alla hija Alla f' sustanza waħda ma' Alla l- Missier etern.

Permezz tiegħek Alla l- Missier ħalaq kollox: u mingħajrek ma sar xejn mill- ħwejjeġ li saru.

U lanqas xejn ma jista' jsir.

Il- Missier, u Inti, u l- Ispirtu Santu f' kull opra 'l barra min- natura tagħkom divina ma tagħmlu xejn mingħajr il- konkors tagħkom it- tlieta.

Biex inti ġejt fid- dinja magħmul bniedem kien jenħtieġ il- konkors tal- Missier tiegħek, u tiegħek, u tal- Ispirtu Santu.

Filwaqt li inti kont qiegħed titnissel fil- ġuf verġinali Alla l- Missier ħalaq ir- ruħ tiegħek.

U ħalaqha permezz tal- kelma tiegħu li kont inti, ħalaqha permezz tiegħek.

U ħalaqha fl- Ispirtu Santu.

Din il- verità ġiet lilna rrivelata magħrufa, għax hemm miktub fil- ktieb tas- Salmi.

"Bil- kelma tas- Sinjur twaqqfu s- smewwiet, u bl- Ispirtu tal- fomm tiegħu kull qawwa tagħhom."

Fl- inkarnazzjoni sagrosanta tiegħek, o Ġesù, il- persuna Missier mill- volontà tiegħu bagħtek hawn fid- dinja.

Il- persuna Iben li kont int, mill- volontà tiegħek ġejt hawn fid- dinja.

Il- persuna Spirtu Santu bil- volontà tiegħu kkoopera bil- vera virtù tiegħu għat- tnissil tiegħek.

U inti sirt bniedem.

Inti persuna divina sirt bniedem billi ħadt ġisem ħaj mill- ġuf ta' Marija bl- opra tal- Ispirtu Santu.

Inti bniedem Alla: Marija dejjem verġni ommok: Ġużeppi l- għarus kastissmu ta' Marija missier tiegħek putattiv.

Eliżabetta l- kunjata t' ommok, Ġwanni l- Battista bin il- kunjata t' ommok.

Ġwakkin u Anna huma n- nanniet tiegħek.

Dawna kollha huma persunaġġi kbar wisq fl- għajnejn mhux tad- dinja, iżda fl- għajnejn ta' Alla.

Il- kobor tiegħek, u l- kobor tal- omm tiegħek, u l- kobor tal- missier putattiv tiegħek ma hawnx kelma biex turih.

Inti kbir għax inti Alla: ommok Marija hija kbira għax hija omm Alla, u Ġużeppi donnu ikbar minnkom it- tnejn.

Għax Alla kkostitwieh il- kap tagħkom, il- kap tal- Imqaddsa Familja.

Huwa l- kap, u hekk ukoll kien jirrikonoxxih il- Missier ċelesti tiegħek.

Għax miegħu kien jikkomunika u jittratta fil- gvern tal- ħajja temporali tagħkom.

Lilu kellem l- anġlu biex intom taħarbu u tmorru fl- Eġittu mħabba Erodi, li kien qiegħed allura jfittxek għall- mewt: kont għadek tarbija.

Għax kienu ġew mill- orjent il- maġi biex jadurawk, u hu ma felaħx jissaporti li jisma' li kien twieled is- sultan tal- Lhud.

Allura b' malizzja wera li hu wkoll ried jadurak mal- maġi, iżda ma rnexxilux.

Għax l- anġlu tas- Sinjur widdeb il- maġi, wara li kienu sabuk, u adurawk, u tawk ir- rigali, deheb, inċens u morr.

Iva widdibhom biex ma jmorrux għand Erodi.

Li kien qallhom: "Meta intom issibuh ejjew għandi ħalli jiena niġi magħkom u nadurah."

Huma skont it- twissija tal- anġlu marru f' pajjiżhom minn triq oħra.

U Erodi inkorla mhux ftit, xħin ra ruħu bla tweġiba mill- Maġi.

Inkorla tant li ħareġ ordni, u ordni ta' kefrija kbira.

Li jiġi maqtulin it- trabi kollha ta' Betlem u ta' madwar Betlem minn sentejn 'l isfel, skont id- dehra tal- kewkba.

Kif huma kienu qalulu, meta staqsiehom fuq iż- żmien tal- kewkba.

Dan kollu kien ordnat biex inti wkoll tidħol għall- mewt fin- numru ta' dawk l- innoċenti.

Id- demm tat- trabi jiġri mal- art, u inti fis- sigurezza ġewwa l- Eġittu.

U hemm intom bqajtu sakemm Erodi mar jieħu mill- ġustizzja divina l- ħlas għall- kefrija tiegħu.

Sakemm miet, u allura l- anġlu tas- Sinjur deher fil- ħolm lil Ġużeppi fl- Eġittu biex jgħidlu li Erodi miet.

U għalhekk biex tirritornaw fl- art ta' Iżraeli.

Oh kemm għafsitilhom qalbhom lil Marija u lil Ġużeppi t- tagħrifa tal- kefrija ta' Erodi!

U għalhekk Ġużeppi beża' jmur fil- Ġudea, xħin sema' li Arkelaw, bin Erodi kien laħaq sultan floku, u mortu tgħammru f' Nazaret.

U minn hawn baqagħlek il- laqam ta' Nazzarenu.

Ġesù Nazzarenu.

Inti taf kollox, o Ġesù, kif qallek l- appostlu tiegħek Pietru, meta staqsejtu jekk kienx iħobbok iżjed minn sħabu l- oħra.

Inti taf kollox, u taf allura x' hemm fil- bniedem.

U x' jenħtieġ għal bniedem biex jinża' l- ġibdiet ħżiena tiegħu u jilbes il- virtujiet?

Huwa veru li l- kliem iqanqal, u l- eżempju jkaxkar in- natura umana tant fi ħwejjeġ ħżiena kemm ukoll fi ħwejjeġ tajba.

Inti ndħalt għall- ġid tal- bnedmin.

Għallimtna mhux biss bil- kelma dwar il- ġibdiet ħżiena tagħna.

Iżda tajt forza u piż kbir għall- eżempju biex nikkonvertu mill- istat tal- bniedem il- qadim għall- istat tal- bniedem il- ġdid.

Inti int il- bniedem il- ġdid, u s- sentimenti tan- natura umana huma l- bniedem il- qadim.

Kull bniedem mat- tnissil tiegħu fil- ġuf ta' ommu jiret it- tliet ġibdiet, li d- dnub oriġinali stampa anzi ħawwel fil- ġeneri uman kollu, fin- natura umana.

Il- bniedem skont id- demm u l- laħam għandu fih tliet ġibdiet li jimmiraw ir- rovina tiegħu.

Inti ġejt fid- dinja veru benefattur tal- bnedmin biex tipperswadina li fit- tmerija għal dawn il- ġibdiet hemm il- vera paċi, hemm is- saħħa, hemm kull xorta ta' ġid.

Hemm fina ġibda għas- sodisfazzjon tas- sensi, għall- glorja mundana u għat- tifħir.

Hemm fina ġibda għas- sodisfazzjon tas- sensi, għall- pjaċiri.

Hemm fina ġibda għall- flus, għar- rikkezzi, għall- possessjonijiet.

U inti għallimtna bil- kelma li jekk ma niċħdux kulma għandna, u lilna nfusna, ma nkunx meħlusin mir- rovina ta' dawn it- tliet ġibdiet.

Il- bniedem mhux kapaċi li jmieri 'l qalbu mingħajr il- grazzja tiegħek: u għedt inti li dak li huwa impossibbli għall- bniedem huwa possibbli għal Alla.

Assigurajtna li Alla ma jiċħadx l- għajnuna tal- grazzja tiegħu lil min ifittex il- veru ġid.

Lil min tassew irid il- veru ġid, u lil min ma jridx id- deni.

Min irid isib it- teżor tal- paċi, l- uniku teżor ta' qalb il- bniedem, xogħlu hu li jisma' lilek, u li jistudja lilek.

Il- programm tan- natura, ossija tal- bniedem il- qadim huwa unuri, pjaċiri, u flus jew rikkezzi.

Il- programm tiegħek, ossija tal- bniedem il- ġdid huwa disprezzi, sofferenzi u faqar.

Żewġ programmi wieħed kontra l- ieħor: u biex wieħed mill- programm tal- bniedem il- qadim jgħaddi għall- programm tal- bniedem il- ġdid tenħtieġ forza divina.

Id- dawl tal- grazzja jipperswadi, u jipperswadi bl- esperjenza li kull ġibda ħażina hija frugħa tal- frugħat.

U f' kull sodisfazzjon hemm niket u dwejjaq tal- ispirtu.

Min jemmen fik li inti Alla, japprezza żgur kull direzzjoni tiegħek, u jimxi warajk fuq l- eżempji tiegħek.

Dwar il- ġibda tagħna ħażina għall- unuri, u għall- istimi hemm eżempju minnek għalina, li għandu jagħmel impressjoni fina mhux ftit.

Dan l- eżempju narawh fil- ħajja moħbija tiegħek: infatti inti għext moħbi mill- għajnejn tad- dinja sakemm kellek tletin sena.

Forsi int żagħżugħ ta' sbatax- il sena bl- omnipotenza fi jdejk ma stajtx toħroġ mad- dinja u tgħaġġibha bl- opri tiegħek?

Min ma kienx jiġi warajk għall- fejqan tal- morda?

Liema re ma kienx jiftaħlek il- bibien tal- palazz tiegħu, u jilqgħek b' tant qima biex tfejjaqlu jew tirxuxtalu l- maħbubin tiegħu?

Liema folol ma kinux iduru miegħek għas- solliev tagħhom f' kull bżonn?

Anzi, o Ġesù, x' faċilità kien ikollok allura inti biex tiġbed għall- ġieħ ta' Alla l- bnedmin?

Dan kollu inti qegħidtu fil- ġenb biex għażilt li tgħix moħbi.

Aħna nifhmu b' dan l- eżempju tiegħek li l- ġid li jiġi mill- ħajja moħbija huwa wisq imprezzabbli.

Aħna bl- esperjenza nħossu fina l- periklu tal- vanaglorja għall- inqas tifħir li wieħed jagħmlilna.

Jekk nagħmlu xi opra tajba, jew ta' valur, inħossu ġibda li nuru ruħna.

Jekk xi ħadd ifaħħarna ninġibdu lejh.

In- natura tagħna trid min iħares lejha, trid min ifittixha, trid min jitkellem fuqha, trid min jistmaha.

U permezz tal- ħajja moħbija, ħadd ma jaf x' doni għandna, x' virtujiet għandna, x' ħila għandna, u ma ssibx fiex tiżvoga.

L- iskulari tiegħek fuq l- eżempju tiegħek jersqu fejn il- bnedmin fejn hemm in- neċessità, u mbagħad mill- ġdid jitwarrbu.

Inti bil- kliem tiegħek wissejtna li nkunu riġorużi kontra t- tifħir u għedtilna: "Idek ix- xellugija ma tkunx taf x' tagħmel il- leminija," fl- opri tal- virtù li nagħmlu.

Anzi li nagħmlu biex ma nidhrux quddiem il- bnedmin dak li nkunu fit- taħriġ tal- virtù.

Infatti għedtilna li meta nsumu, naħslu wiċċna, u nidilku xagħarna.

Mill- kliem u mill- eżempji tiegħek aħna żguri li inti abborrejt u tabborri l- ħsejjes tad- dinja.

Oh li kienet tintefa wara mewtna kull memorja tagħna nfusna!

Dwar il- pjaċiri tas- sensi, inti tħaddant mas- salib, mas- sofferenzi.

Dwar il- flus u r- rikkezzi inti tgħarrast b' mod speċjali mal- faqar.

Infatti inti għedt lil dak li ried jiġi warajk kull fejn inti tmur: "Il- volpi għandhom l- għerien tagħhom, u t- tajr tal- ajru l- bejtiet iżda bin il- bniedem m' għandux fejn imidd rasu."

Fil- pajjiżi ta' dawk in- naħiet kollha ta' Ġerusalemm, il- fama tiegħek xterdet b' mod li kulħadd kien jistagħġeb bik, u jitkellem fuqek.

L- agħma ta' Ġeriko, kif kien jaf li inti kont bniedem potenti f' kull virtù?

Mhux forsi għax kien sema' n- nies jitkellmu fuqek?

Xħin inti kont għaddej minn qrib Ġeriko fejn hu kien bilqiegħda maġenb it- triq jittallab.

Huwa sema' l- folla li kienet miegħek għaddejja, sema' t- tħaxwix tal- mixi li ġibidlu l- attenzjoni.

Staqsa x' kien dan il- mixi.

U malli qalulu li kont għaddej inti, mingħajr ma qatt rak, għajjat u qal: "Ġesù bin David ħenn għalija."

In- nies kienu qalulu li kien għaddej Ġesù Nazzarenu.

Huwa jgħajjat u n- nies isikktuh: in- nies isikktuh u hu iżjed jgħajjat: "Bin David ħenn għalija."

Inti allura waqaft u tajtu d- dawl li kien talbek.

U huwa malli rak l- ewwel darba baqa' miexi warajk mal- folla jfaħħar u jkabbar 'l Alla.

U dakinhar kulħadd li rah bid- dawl faħħar lil Alla.

Qatt ma kien rak, iżda kien sema' fuqek li inti raġel approvat minn Alla bil- virtujiet.

U bl- għeġubijiet u bil- mirakli li Alla għamel permezz tiegħek fost dawk il- folol.

Aħna, o Ġesù, nixbhu l- agħma ta' Ġeriko: aħna qatt ma rajniek, u smajna fuqek dak li missirijietna qalulna.

U emminna bħalma kien emmen l- agħma, għax ma kienx jara.

Il- fidi tiegħu dehret bl- għajat minn qiegħ qalbu, xħin kien jaf li inti kont maġenbu.

U aħna, ma rajniekx, u intant inħobbuk u nitolbuk, u nfaħħruk.

Agħnina dejjem iżjed bil- fidi fik, b' dik il- fidi li topra għemil ta' mħabba.

Kull membru ta' ġismek, o Ġesù, huwa għalina oġġett ta' adorazzjoni.

Għax kull parti tiegħu hija tal- persuna divina tiegħek.

Inħarsu lejn riġlejk, u naraw il- ġmiel tagħhom, kif hemm miktub: "Oh, kemm huma sbieħ ir- riġlejn ta' dawk li jgħallmu ħwejjeġ tajba, ħwejjeġ tal- paċi!"

Min jgħodd il- passi tagħhom fil- mixi tiegħek biex temmejt il- missjoni tiegħek?

Ġieli inti għejejt timxi, u darba għajjien mit- triq striħajt fuq il- bir ta' Ġakobb.

U f' dik iċ- ċirkustanza kkonvertejt l- adultera Samaritana, li wkoll kienet il- kawża li oħrajn ikkonvertew lejk.

Emmnet fik, għax inti għedtilha l- moħba ta' qalbha.

Ir- riġlejn tiegħek ixxarrbu fl- ilma tal- Ġurdan, meta inti mort għall- magħmudija tal- Battista.

Tħallatt mal- midinbin u l- Battista irrifjuta li jgħammdek, u ma kienx jgħammdek kieku bi kliemek ma pperswadejtux.

U kif inti tlajt mill- ilma hu ra l- Ispirtu Santu nieżel fuqek taħt forma ta' Ħamiema.

U sema' l- vuċi li niżlet mis- sema li inti kont l- Iben maħbub ta' Alla, u l- għaxqa ta' Alla.

Riġlejk kienu mdendlin riekeb fuq ħmara dieħel f' Ġerusalemm fost it- trijonfi, fost l- Osanna lill- iben ta' David.

Riġlejk Marija Madalena, niedma fuq dnubietha, xarrbithom bid- dmugħ ta' għajnejha, u xxuttathomlok bix- xagħar ta' rasha, u bisithomlok bla ma tieqaf.

Riġlejk rawhom imtaqqbin bl- imsiemer imwaħħlin mas- salib, ommok, u dawk kollha li kienu fuq il- kalvarju għall- mewt tiegħek.

U rawhom iqattru d- demm, li kien ixarrab l- art bħad- demm ta' Abel li kienet xorbot l- art.

U mill- art kien jgħajjat quddiem Alla: u wkoll id- demm tiegħek kien qiegħed jgħajjat quddiem Alla.

U kien jgħajjat: Maħfra, Paċi u Saħħa.

U xi ngħidu dwar l- idejn tiegħek?

L- appostli tiegħek raw idejk jgħannqu ma' sidrek it- tfal iż- żgħar, u rawk tqegħidhomlhom fuq rashom u tberikhom.

U f' dik iċ- ċirkustanza għedt li ma jidħolx fis- saltna ta' Alla min ma jkunx jixbah lit- tifel żgħir.

Xi wħud minn missirijietna raw idejk jagħmlu jew jagħġnu t- tajn u jidilku bih għajnejn l- imwieled agħma.

Bosta segwaċi tiegħek raw l- idejn tiegħek fid- deżert ikattru l- ħobż u l- ħut.

Kont bi jdejk taqsam il- ħobż u tagħtih lid- dixxipli tiegħek, u d- dixxipli tiegħek lill- folol tan- nies.

Il- Kittieba u l- Fariżej li kienu ġibulek l- adultera rawk tikteb fuq l- art b' subgħajn ta' jdejk, u mbagħad għedtilhom: "Min minnkom hu mingħajr dnub, ikun l- ewwel li jitfgħalha ġebla."

Fl- ort tal- Ġetsemani jdejk waħħlu l- widna l- leminija tas- seftur Malku, li Pietru kien qatagħlu barra bis- sejf.

L- appostli tiegħek fl- aħħar ċena raw dawk l- idejn tiegħek jaqsmu l- ħobż u jnewluh lilhom biex jikluh, u wkoll inewlu l- kalċi biex jixorbu minnu.

Huma raw ukoll l- idejn tiegħek jaħslu u jixxuttaw ir- riġlejn tagħhom impressjonati fuq l- umiltà tiegħek.

Sinjur u Mgħallem u tagħmilha ta' seftur.

In- nies fuq il- kalvarju raw l- idejn tiegħek imtaqqbin bl- imsiemer imwaħħlin mas- salib.

Meta inti rxuxtajt u dħalt fost l- appostli tiegħek bil- bibien magħluqin, wara li tajthom il- paċi wrejthom idejk u saqajk.

Ma riedx jemmen l- appostlu Tumasu, li ma kienx allura magħhom, allurmeta qalulu li inti rxuxtajt.

U inti tmint ijiem wara għedtlu biex idaħħal subgħajh fit- toqba tal- imsiemer.

Għax kien qal: "Jekk jiena ma narax fi jdejh it- toqba tal- imsiemer, u ma ndaħħalx subgħajja fil- lok tal- imsiemer, u ma nqegħidx idi fil- kustat tiegħu, jiena ma nemminx."

U f' dik iċ- ċirkustanza inti għedtlu li huma beati dawk li ma rawx u emmnu.

Dwar il- fidi kemm, u kemm għandna motivi ta' kredibbiltà, kemm għandna raġunijiet li nemmnu!

Minn idejk, o Ġesù, dejjem ħarget virtù, u benedizzjoni fuq kulma missew u għamlu.

Il- wiċċ tiegħek, o Ġesù, min għall- fama tiegħek ma ħarisx lejh?

L- ewwel nies li rawh kienu Marija ommok, u Ġużeppi r- raġel tagħha.

Rawh ir- rgħajja ta' Betlem, rawh il- maġi, u malli rawh intefgħu b' wiċċhom mal- art, u adurawh.

Iffissaw għajnejhom fuqu d- dutturi li kont fosthom tistaqsihom u tweġibhom, mistagħġbin għall- għerf tiegħek.

Il- wiċċ tiegħek kien għaxqa għal kull min għarfek Alla, u ta' biża' għall- ostinati.

Pietru, Ġanni, u Ġakbu miegħek fuq il- muntanja rawh jiddi bħax- xemx, u beżgħu mhux ftit.

U dawn it- tlieta wkoll rawh fl- ort tal- Ġetsemani mxarrab bl- għaraq tad- demm.

Fid- dawl tal- lanterni rawh is- suldati Lhud, meta ġew biex jarrestawk, u rawh, u l- ħarsa tiegħek mal- kelma tiegħek: "Jiena jien Ġesù Nazzarenu," tefgħathom mal- art nofs ħajjin.

Fuq dan il- wiċċ venerabbli tiegħek Ġuda stampa bewsa ta' tradiment li kellha tindikak b' oġġett ta' arrest.

Folla quddiem Pilatu rat dan il- wiċċ inkurunat bix- xewk.

Dan il- wiċċ b' xewqa kbira kien xtaq jarah Erodi, għall- kbira fama tiegħek; rah iżda l- gravità ta' wiċċek ġagħlitu jgħaddik mal- insensati.

Għal bosta mistoqsijiet li għamillek inti ebda risposta ma tajtu, li nkiser.

U s- suldati għalhekk u ta' madwaru bdew jiddisprezzawk quddiemu b' simpatija lejh.

Kemm daqqiet ta' ħarta!

Kemm bżieq fuq dan il- wiċċ li l- anġli u aħna naduraw bl- ispirtu u bil- verità!

Missirijietna jgħidulna li meta kont tiela' għall- mewt ikkundannat, mara xħin ratek iġġib ħasra resqet u xxuttatlek wiċċek, li mirakolużament baqa' stampat fl- istess velu li bih ixxuttathulek.

Aħna ħadnieh b' sinjal li inti trid li nqimu l- wiċċ tiegħek, li tassew jistħoqqlu qima.

Fid- dinja n- nies jinqdew bil- flus biex ikollhom dak li hu ta' bżonn għalihom.

U fuq il- flus hemm stampata x- xbieha ta' wiċċ ir- re, li minnha jieħu l- valur tal- istima.

Immela ma jistax ikun li aħna noffru wiċċ Kristu tagħna lil Alla, u ma jkollniex kull ġid li rridu.

O Ġesù, il- Missier tiegħek ma kienx jara dan il- wiċċ tiegħek, kieku ma kienx id- dnub tal- bniedem.

O Ġesù agħtina l- grazzja li nobogħdu d- dnub bħalma jobogħdu Alla.

Agħmel, o Ġesù, li meta dan il- wiċċ narawh l- ewwel darba f' mewtna, ma narawhx inkurlat għalina, iżda ta' ħabib.

U x' inhu li ma semgħux il- widnejn tiegħek f' hedina d- dinja?

Semgħu ħwejjeġ ta' ferħ, u ħwejjeġ ta' swied il- qalb, ta' niket.

Semgħu l- vuċi tal- missier tiegħek ċelesti, u semgħuha darbtejn, fix- xmara tal- Ġurdan, u fuq il- muntanja tat- trasfigurazzjoni tiegħek.

Vuċi li inti int l- Iben maħbub ta' Alla, u li inti l- għaxqa tiegħu.

Semgħu l- kliem sinċier taċ- ċenturjun, li qallek li ma kienx denn li inti tidħol taħt is- saqaf tad- dar tiegħu.

U għall- umiltà tiegħu inti stagħġibt, u stqarrejt li ma sibtx tant fidi fil- poplu Iżraeli bħall- fidi tiegħu.

Semgħu t- tnejn u sebgħin dixxiplu jgħidulek ferħanin li anki d- demonji obdewhom fl- isem tiegħek.

U inti allura għidtilhom li kont rajt 'il Satana jaqa' bħal sajjetta mis- sema.

U li l- kawża tal- ferħ tagħhom kellha tkun li isimhom huwa miktub fis- sema.

Semgħu l- ferħ tal- osanna inti u dieħel fost it- trijonfi f' Ġerusalemm.

Semgħu l- biki fuqek tan- nisa ta' Ġerusalemm, xħin kont tiela' għall- qatla tiegħek fuq il- Kalvarju.

Semgħu l- għajat tal- għedewwa tiegħek quddiem Pilatu: "Sallbu, Sallbu."

Semgħu d- dikjarazzjoni tal- gvernatur Pilatu li inti kont innoċenti, u li hu fik ma sabx kawża ta' kundanna.

Semgħu l- vuċi ta' ommok Marija fit- tieġ tal- Kana u inti ma għaraftx tirreżisti.

U biddilt ilma fi nbid, għalkemm ma kinitx waslet is- siegħa tiegħek.

Semgħu t- talba tal- ħalliel ikkonvertit, u inti malajr, malajr assigurajtlu l- Ġenna.

Għax kien qallek: "Sinjur iftakar fija, meta inti tkun fir- renju tiegħek."

L- għajnejn suwed tiegħek inti kont iżżommhom baxxi lejn l- art: infatti naqraw li inti erfajt għajnejk 'il fuq mill- art lejn is- sema.

Qabel ma tlabt għall- appostli, u għalina li kellna nemmnu permezz tagħhom.

Erfajthom 'il fuq lejn is- sema, meta ġejt biex tagħmel is- sagrifiċcju tal- liġi l- ġdida taħt ix- xbieha tal- ħobż u tal- inbid.

Erfajthom 'il fuq, meta ġejt biex tbierek il- ħobż fid- deżert, u kattartu għal ħamest elef raġel, u minn dan il- ħobż fadal tnax- il qoffa.

Kienu ħames ħobżiet u wkoll żewġ ħutiet: u tmajthom u xebbajthom minnhom.

Dawk il- għajnejn tiegħek raw il- glorja tal- għaġeb ta' Alla fuq il- muntanja tat- trasfigurazzjoni.

Is- suldati Lhud fil- lejl tal- Ħamis għattewlek għajnejk bl- għammad fil- palazz ta' Kajfa.

U żżuffjettaw bik: tawk bil- ħarta fuq wiċċek, u mbagħad qalulek: "Indovna minn sawtek, jekk inti l- Kristu," wara li kienu neħħewlek l- għammad.

Inti, o Ġesù, dak il- ħin għamilt espjazzjoni speċjali tal- ġustizzja divina għan- nuqqas tat- tgħakkis tal- għajnejn tal- bnedmin.

L- għajnejn mhux indukrati tal- bnedmin iqanqlu l- qalb tagħhom għad- dnub.

Aħna jmissna minn għajnejna nxerrdu għejun ta' dmugħ, għax ma indukrawx il- liġi ta' Alla.

L- għajnejn tiegħek, o Ġesù, raw il- belt ta' Ġerusalemm, u qanqluk biex tibki fuqha.

Raw 'il Marija Madalena u l- Lhud li kienu magħha jibku, u qanqluk biex ixxerred id- dmugħ minnhom.

Dawwart inti l- għajnejn tiegħek lejn Pietru, u bil- ħarsa tiegħek lejh missejtlu qalbu tant li ħareġ barra jibki.

U beka bl- imrar ta' qalbu.

Ħareġ mid- dar tal- kap tas- saċerdoti, għax kien ċaħdek tliet darbiet.

Kif inti kont ipprofetizzajtlu li tliet darbiet jiċħdek, qabel ma jidden is- serduk.

Raw l- għajnejn tiegħek l- addolorata ommok wieqfa maġenb is- salib.

U l- appostlu Ġwanni li inti kont tħobb, u assenjajthielu b' omm tiegħu, u lilu assenjajt b' iben tagħha.

Raw l- għajnejn tiegħek tant ħwejjeġ penużi, u tant ukoll ħwejjeġ li għoġbuk.

Inti int il- Kelma ta' Alla, u bl- ilsien divin tiegħek inti tajtna l- kelma tiegħek.

Tajtna l- kelma tal- ħajja, kif qallek San Pietru l- appostlu tiegħek.

Meta inti kont għedt lit- tnax tiegħek: "Tridux tmorru intom ukoll," billi xi dixxipli tiegħek kienu rawha ħaġa iebsa li inti kont biex tagħtihom laħmek b' ikel u demmek b' xorb.

U għalhekk kienu marru, u ħallewk.

Kien qallek: "Fejn, immorru, jekk nitbiegħdu minnek, inti għandek il- kliem tal- ħajja."

Il- kliem tiegħek inti tajthulna bl- ilsien tiegħek, inti bih tajt il- ħajja lid- dinja.

Ilsienek igglorifika 'l Alla, u dawwal l- imħuħ tagħna għas- saħħa tagħna bil- veritajiet li għallimtna.

Ilsienek seħet is- siġra tat- tin li inti minnha fittixt il- frott, u ma sibtx.

Sħettha u nixfet malajr b' għaġeb ta' Pietru u ta' dawk li kienu allura miegħek.

Iva aħna nagħtuh qima lill- ilsien tiegħek, u b' diliġenza rridu nħarsu l- kliem li inti tajtna bih.

U b' hekk nittamaw bil- wisq li fil- jum il- kbir tal- Ġudizzju inti bih issejħilna mberkin, u ddaħħalna miegħek fil- glorja ta' dejjem.

L- ilsien tiegħek, o Ġesù, kemm wera virtù kbira lil missirijietna!

Ilsienek sejjaħ 'il Lazzru mejjet minn erbat ijiem, u dan ħareġ minn qabru ħaj b' għaġeb tal- folla li kienet preżenti.

Ilsienek keċċa 'l Satana, li riedek tinżel b' wiċċek mal- art u tadurah, u dan b' konfużjoni mar u tbiegħed minnek bħal sajjetta.

Ilsienek ikkonfonda l- faċċoli, u sejħilhom faċċoli bil- provi.

Sejjaħt faċċol il- kap tas- sinagoga li kien ċanfar in- nies, li kienu jfittxuk għall- fejqan anki fil- jum tas- Sibt.

Ilsienek sejjaħ volpi 'l Erodi, sejjaħ klieb u ħnieżer 'il dawk kollha li ma ridux jinfirdu mid- dnub.

Bl- ilsien tiegħek inti kellimt lil kull min kellmek, iżda le lil Erodi, s- sultan tal- Galilea li Pilatu kien bagħtek għandu u li f' dawk il- ġranet kien f' Ġerusalemm.

Le lil Erodi li tant kien jixtieq li jarak għall- fama tiegħek.

Bosta mistoqsijiet għamillek, u inti żammejt ilsienek f' silenzju riġoruż.

Inti ppreżentat quddiem Erodi, kont wieqaf quddiem dak li qatel l- ikbar ħabib tiegħek, il- qaddis Ġwanni l- Battista.

U għalhekk ma kienx denn b' ebda mod li jisma' l- vuċi ta' lsienek.

Huwa kien jixtieq li jarak, għax kien jittama li jara minnek xi miraklu.

Kemm aħna obbligati li nbierku dan l- ilsien tiegħek, o Ġesù, li refagħna mir- renju tad- dlamijiet, u ġiebna fid- dawl tal- verità.

Dak l- ilsien tiegħek, meta kont wasalt fuq il- kalvarju, daq l- inbid imħallat bil- morr, u inti malli doqtu ma ridtx tixrob.

U huma tawk tixrob inbid bil- morr, sabiex tispira fuq is- salib, u mhux qabel, kif beżgħu huma.

Ilsienek daq il- qrusa tal- ħall, allurmeta għedt mis- salib li kellek l- għatx.

Wieħed mis- suldati malajr ħa sponża u mlieha bil- ħall, qegħidha fuq qasba, u ta lilek tixrob.

U l- qalb tiegħek, li inti ġegħiltna nżommuha quddiem għajnejna, bħala mera ta' imitazzjoni, kemm għalina hija ta' balzmu kbir u prezzjuż!

Kulma inti għamilt għalina, kulma inti għedtilna, kulma inti sofrejt għalina kollox, u kollox ħareġ minnha.

Il- qalb tagħna hija profondità ta' malizzja, u tiegħek, o Ġesù, għajn ta' qdusija: inti waħdek qaddis.

Bil- grazzja tiegħek, aħna nistgħu naslu biex nagħmlu l- qalb tagħna tixbah lil tiegħek.

Il- qalb tagħna tfittex dejjem lilha nnifisha f' kollox, u tiegħek f' kollox kienet tfittex 'l Alla.

Oh li kieku aħna nagħrfu 'l Alla u lilek, żgur li allura t- teżor ta' qalbna ma jkunx ħaġa oħra ħlief Alla.

Inti stess għedt li fejn hemm it- teżor tal- bniedem, hemm ukoll hija qalbu.

Qalbek kienet tempju ta' Alla, għax fiha korporalment kien hemm Alla bl- għaqda tal- persuna man- natura umana tiegħek.

Mill- abbundanza tal- qalb, għedt inti, jitkellem il- fomm: u inti tkellimt tassew mill- abbundanza ta' qalbek.

Milli għallimtna inti, milli tkellimt inti, milli oprajt inti, aħna rajna u għarafna qalbek.

Inti kellek qalb tan- nar għall- ħeġġa li kellek hawn fid- dinja biex titfa' u li ma tridx ħlief li jaqbad.

Inti kellek qalb tal- laħam għall- ħniena li kellek fid- dinja lejn il- proxxmu tiegħek.

U ħniena għamilt ma' kulħadd anki mal- għedewwa tiegħek.

Ħniena hekk kbira li wasslitek biex tmut għalina sabiex aħna ma nintilfux.

Inti kellek qalb tal- bronż għalik innifsek fuq dina l- art.

Għax b' rassenjazzjoni perfetta inti ġarrabt disprezzi, insulti, sofferenzi, persekuzzjonijiet, faqar.

U ħallejtilna l- eżempju li nimxu warajk billi bħalek għandna nieħdu paċenzja.

Il- qalb tiegħek għas- salvazzjoni tal- erwieħ fid- dinja għamlet sagrifiċċji kbar.

Sagrifiċċji biex tgħallem id- duttrina tiegħek, u tipprietka l- evanġelju u l- maħfra.

Sagrifiċċji biex tissodisfa l- ġustizzja divina, u b' hekk mill- ġdid tagħmilna wlied Alla.

Sagrifiċċji biex tikkonverti l- midinbin, kif inti għedt li min hu marid għandu bżonn tat- tabib.

U kollox kien joħroġ minn qalbek, li fiha ħlief imħabba ma kienx hemm.

U l- imħabba tagħmel kollox, u kull ġid; u min ma jħobbx ma jgħammarx fil- ħajja, iżda fil- mewt.

Inti ħabbejtna mhux bil- kelma, u bl- ilsien, iżda bl- opra u bil- verità.

Qalbek ħaġa waħda biss fid- dinja kienet tobgħod, kienet tobgħod u għadha tobgħod id- dnub.

Kont tobgħod id- dnub, u le lil min kien jagħmlu.

Għarafna qalbek fl- imġiba tagħha lejn missirijietna: u kemm rajniek ħelu mal- midinbin!

Issa aħna nafu li dik l- istess qalb tiegħek għadha kif kienet hawn fid- dinja, u ma tbiddlitx u lanqas titbiddel.

Għalhekk meta nittrattaw miegħek, nistħajluk hawn għadek magħna ħaj fid- dinja.

B' mod li nirrikorru lejk bħalma rrikorrew lejk il- midinbin.

Bħalma rrikorrew lejk il- morda, l- imnikktin, u dawk li kienu fil- bżonn.

U nafu tajjeb li ħadd ma rrikorra lejk, u ma rċeviex konsolazzjoni, u kwiet tal- qalb.

Aħna nafu li d- demm tiegħek, o Ġesù, huwa l- prezz tar- ruħ tagħna.

Għaliex permezz ta' demmek ġejna mifdijin kif jgħallem San Pietru li aħna ma ġejniex mifdijin bid- deheb u bil- fidda.

Iżda bid- demm prezzjuż tiegħek, veru ħaruf bla ebda tebgħa.

Tassew hija prezzjuża r- ruħ tagħna la darba ġiet mifdija b' demm divin: u hija prezzjuża għax hija x- xbieha ta' Alla.

Ebda dnub ma kien jista' jinħafer mingħajr it- tixrid tad- demm, jgħallem San Pawl.

U inti biex tqaddes il- poplu tiegħek bl- istess demm tiegħek sofrejt 'il barra mill- kamp.

Int b' demmek immeritajtilna l- grazzja ta' Alla, u minn ħżiena għamiltna qaddisin.

Demmek, o Ġesù, isaffi r- ruħ tagħna mid- dnub.

Kbira tassew hija l- virtù, u l- qawwa ta' demmek, xħin il- figura tiegħu fid- demm tal- ħaruf tal- Għid taħt it- tmexxija ta' Mosè, li ġie mċappas mal- bibien tal- Lhud ħelishom mill- qirda tal- anġlu.

Jekk il- figura ta' demmek fiha tant virtù, kemm iżjed hemm fih demmek, ir- realtà, u l- verità ta' dina l- figura!

It- tixrid ta' demmek jitkellem wisq aħjar mid- demm ta' Abel.

Alla kien qal li Kajin: "Il- vuċi tad- demm ta' ħuk qiegħda tgħajjat quddiemi."

U l- vuċi tad- demm tiegħek qiegħda kontinwament tgħajjat quddiem Alla, u tgħajjat: "ħniena u grazzja."

U l- vuċi tiegħek għar- reverenza tad- dinjità tiegħek ġiet u tiġi mismugħa.

Mosè raxx fuq il- poplu d- demm tal- annimali ssagrifikati, u qallhom: "Dan hu d- demm tal- patt, li s- sinjur għamel magħkom," u inti għedt fl- aħħar ċena: "Dan hu d- demm tiegħi tal- ġdid testment li jixxerred għall- maħfra tad- dnubiet."

Tiegħek realtà u verità, u ta' Mosè figura.

Inti tajtna b' xorb id- demm tiegħek, u inti bid- demm tiegħek ħsilt ir- ruħ tagħna.

Xi missirijietna raw id- demm tiegħek ħiereġ minn ġismek fiċ- ċirkonċiżjoni, kont għadek tarbija ta' tmint ijiem.

U ma' dan l- ewwel tixrid ta' demmek tawk l- isem ta' Ġesù, jiġifieri Salvatur.

Għax inti kellek issalvana b' demmek.

Xi missirijietna rawk fl- ort tal- Ġetsemani tagħraq id- demm.

U d- demm bi kwantità, li ġera mal- art, xħin inti kont hemm f' agunija.

Ġuda malli sema' li inti ġejt ikkundannat għall- mewt, magħfus minn indiema li kien ittradiek.

Mar jagħti t- tletin biċċa tal- fidda lill- kapijiet tas- saċerdoti u tal- anzjani.

U qalilhom: "Jiena dnibt, ittradejt demm ġust."

Jista' jkun li ma ħariġx demm minn ġismek waqt il- flaġellazzjoni, li għaliha kkundannak Pilatu?

Jista' jkun li ma ħariġx demm minn rasek, meta qegħdulek fuqha l- kuruna tax- xewk, u ħabbtu l- qasba fuqha?

Inti smajt b' widnejk stess il- poplu jgħajjat quddiem Pilatu: "Demmu jkun fuqna u fuq uliedna."

Meta hu ħasel idejh u qal: "Jiena innoċenti mid- demm tiegħu."

Nistħajjel, o Ġesù, li qiegħed fuq il- Kalvarju u qed narak mimdud fuq is- salib.

U s- suldati jsammru r- riġlejn tiegħek, u l- idejn tiegħek mas- salib.

U d- demm tiegħek ħiereġ minnhom.

Nistħajjel li qed narak arbulat fuq is- salib, u d- demm tiegħek ħiereġ minn kull pjaga tiegħek.

U jxarrab l- art.

U allurmeta inti spirajt fuq is- salib, wieħed mis- suldati fetaħ il- kustat tiegħek b' lanza, u malajr ħareġ demm u ilma: għax riedu ċertezza li tassew inti kont mejjet.

O Ġesù, agħmel li d- demm tiegħek ma jkunx għalina mingħajr il- frott tiegħu.

Veru li Alla wriena l- imħabba tiegħu lejna, meta aħna konna għandna midinbin huwa għamel li Kristu miet għalina.

Wisq issa iżjed li aħna ġġustifikati fid- demm tiegħu stess inkunu salvi permezz tiegħu mill- korla tiegħu.

Ikun imbierek, o Ġesù, id- demm prezzjuż tiegħek!

Ikun imbierek dak il- ġuf li minnu ħadt il- ġisem tiegħek!

Min għandu d- dawl tas- sema ma jistax ma jarax l- għerf tiegħek f' kulma inti għamilt.

Iżda għerf kbir għandu jara fik xħin għamilt is- sagrament tal- qrar.

Inti tajt is- setgħa lill- appostli li jaħfru d- dubiet.

U għedtilhom: "Id- dnubiet li intom tkun ħfirtu fuq l- art ikunu wkoll maħfurin fis- sema.

U d- dnubiet li intom ma tkunux ħfirtu fuq l- art, lanqas ma jkunu maħfurin fis- sema."

Immela biex huma jaħfru jew ma jaħfrux, jenħtieġ li jkunu jafu d- dnubiet.

Dnubiet li jaħfru u dnubiet li ma jaħfrux.

Kif jaħfru jew kif ma jaħfrux, jekk ma jafux x' għandhom jaħfru, u x' għandhom ma jaħfrux?

Inti tajthom is- setgħa li jaħfru kull xorta ta' dnub.

Iżda billi inti għedtilhom li ma jagħtux il- ħwejjeġ imqaddsa lill- klieb: għalhekk huma ma jaħfrux lil min irid jgħix fid- dnub, 'il min ma jridx jaħfer l- għadu tiegħu.

Inti permezz tal- qrar għamilt li s- supperv isir umli, għax in- natura tagħna tabborri l- umiljazzjonijiet, il- konfużjoni u d- disprezzi.

Inti ġegħiltna nistqarru quddiem bniedem ta' dinjità li aħna midinbin, u li nistqarru bil- prova.

Xħin nugżaw lilna nfusna fuq it- tali jew it- tali dnub, li għandna nsemmu fil- qrar għall- maħfra.

Permezz tal- qrar aħna nitgħallmu l- liġi t' Alla, u nikkoreġu ruħna mid- difetti.

Permezz tal- qrar aħna nagħrfu l- azzjonijiet ħżiena li għamilna lil Alla, u niddiżapprovahom u nisħtuhom.

Permezz tal- qrar nagħrfu sewwa l- miżerja tagħna.

Żgur li l- qrar jagħmilna umli, għax fid- dinja hija kawża qawwija li tagħmilna umli l- konfużjoni.

Fil- qrar hemm dejjem il- konfużjoni tagħna nfusna.

Għax bil- mistħija nistqarru d- debbolizzi tagħna, l- atti annimaleski, l- avvilimenti speċjalment fis- serq u fil- gidba.

U nistqarru bla ebda moħba dawn il- ħwejjeġ tal- konfużjoni quddiem bniedem setgħani li jaħfer id- dnubiet.

Xi bżonn hemm li nistqarru dnubietna quddiem Alla, allurmeta Alla jaf kollox?

Quddiem Alla fil- qrar inkunu nistqarruhom fl- istess ħin, għax Alla huwa kullimkien.

Il- qrar huwa mezz kbir għall- konverżjoni tal- midneb, għax ikollu jqiegħed il- mezzi preservattivi mill- waqgħat.

Mhux biżżejjed li wieħed jgħid dnubietu, dan mhux biżżejjed, iżda jenħtieġ li jkun sogħbien li għamilhom.

U jisgħobbih b' mod li għal li ġej għal ebda raġuni ma jkun jrid jidneb iżjed għall- biża' ta' Alla, jew għall- imħabba ta' Alla.

Dan hu s- sagrament tal- ħniena tiegħek b' mod speċjali, u bosta jabbużaw, u jidinbu, għax fid- dinja hawn dan is- sagrament.

Kemm huma mqarrqin!

Dina hija verità li wieħed bi qrara tajba għandu jgħix ħajja qaddisa.

Serv t' Alla jaħseb dnubietu tajjeb, jindem minnhom, jagħti kelma lil Alla li ma jżidx, iqerrhom kollha u jagħmel it- tewba li jagħtih il- konfessur.

Xi wħud iqerru u ma jagħtux kas għar- riparazzjoni tad- dnubiet tagħhom.

Ma jroddux la l- ġid u lanqas il- fama.

Iħallu sejrin l- iskandli u l- pariri ħżiena, u t- tagħlim ħażin.

Jistgħu jirrimedjaw u jitnikkru, mentri l- mewt hija dejjem fuqna.

Oh!

Kemm jarawha bi kbira li jgiddbu ruħhom, li jitolbu skuża jew maħfra, li jroddu dak li serqu!

U jenħtieġ li dan isir, li dan ikun magħmul.

Għax o Ġesù tiġbor dak li ma xerridtx, u taħsad dak li ma żrajtx.

U tagħti lil kull wieħed skont l- għemil tiegħu.

Il- miġja tiegħek fid- dinja, o Ġesù, tatna nifhmu kemm huma tal- biża' l- pwieni tal- infern.

Infatti int biex teħles minnhom il- bnedmin, ma rajthiex kbira li titwieled u tmut maqtul għalina.

Inti stess b' fommok għarraftilna skont il- ħila tagħna dwar il- waħx tal- infern, ta' dan il- ħabs tremendissmu.

Għedtilna li hemm nar li ma jistax ikun mitfi, nar u fjammi eterni, li hemm il- għatx, li hemm biki u theżżiż tas- snien.

Li hemm dlamijiet, li hemm f' kelma waħda kulma l- bniedem ma jridx.

U dan kollu b' ġustizzja divina, li hija l- propunjatriċi tal- volontà ta' Alla offiż.

Aħna bid- dnub għamilna dak li Alla ma jridx, u ma għamilniex dak li Alla jrid.

U l- ġustizzja tagħmel lilna dak li aħna ma rridux, u ma tagħmlilniex dak li aħna rridu.

U s- serjetà qiegħda b' mod speċjali hawn li l- indannat ikollu jsofri tant pwieni għal dejjem, għall- eternità.

Mingħajr mistrieħ, u mingħajr ebda tama ta' ħelsien.

O Ġesù, kemm hija tassew diżgrazzja kbira li ma tistax titfisser li wieħed imur l- infern!

Kollox jagħmel biex ma jintilifx min biss fih jemmen.

Allaħares ma kontx inti, allaħares ma tkunx inti għalina.

Hawn fid- dinja l- inqas ħruq iġagħalna nitqgħawġu b' orrur, u dan għal mument: min jista' allura jgħammar qalb fjammi eterni?

L- għani Epuluni talab lil Abraham li jibgħat 'il Lazzru jbill tarf sebgħu fl- ilma biex jiffriskalu lsienu.

Għax kien itturmentat fil- fjamma li kien fiha.

Talab, u ma setax jaqla' għax impossibbli li tkun mogħtija ebda għajnuna minn imkien lill- indannati.

Min jemmen din il- verità u ma jagħmilx kull mezz biex ma jmurx f' dan il- lok tat- turmenti?

Dana o Ġesù, huwa kliemek li min fid- dinja jħobb 'il ħajtu jsib deni etern wara mewtu.

U li min jobgħod 'il ħajtu fid- dinja jitfarraġ għal dejjem.

Abraham qal lill- għani: "Ftakar li inti f' ħajtek ilqajt il- ġid, u Lazzru d- deni; issa dana huwa mfarraġ, inti tturmentat."

Hija ħaġa li twerwer, qal l- appostlu tiegħek Pawlu li wieħed jaqa' taħt idejn Alla l- ħaj.

Il- ġustizzja ta' Alla, o Ġesù, rajnieha fuqek li ndħalt għalina midinbin.

Li Alla lanqas ma ħafirha lilek, ibnu veru, iżda kkunsinjak għall- mewt tas- salib.

Biex permezz tiegħek u bl- indiema ta' qalbna nkunu nistgħu nirriparaw għad- dnubiet tagħna.

Biex ikollna l- maħfra.

U x' ma taħfirx! u x' ma tħennx! u x' ma tiħux paċenzja! u x' ma titgħakkisx għall- ħsieb biss tal- mewt!

Li titfgħek f' rovina eterna ta' pwieni, jekk issibek fl- istat tad- dnub il- mejjet.

L- Ispirtu Santu li ma jigdibx, u lanqas ma jista' jigdeb qal:

"Ftakar fin- novissmi tiegħek, u inti żgur u żgur li ma tidneb qatt, u qatt, u qatt."

La tippermettix, o Ġesù, li l- passjoni u l- mewt tiegħek, u d- duluri ta' ommok ikunu għalina għal xejn, bla frott.

Aħna nafu li żgur mingħajrek ma nistgħu nagħmlu xejn, u aħna tassew foqra, tassew fil- bżonn.

Smajna fuqek li inti qatt ma keċċejt lil ħadd li ġie għandek għal xi għajnuna, meta kont ma' missirijietna.

U inti għadek li kont, għax l- appostlu San Pawl qalilna: "Ġesù Kristu lbieraħ u llum, u huwa nnifsu għal dejjem ta' dejjem."

Bħala tallaba mdawrin miegħek nuruk il- miżerja tagħna.

Xejn ħlief nuqqasijiet ma għandna x' nuruk; u xejn ma nistgħu nagħtuk, jekk inti ma tagħtiniex biex inkunu nistgħu nagħtuk.

Kabbar fina l- fidi f' Alla, u fik.

Allura iva li nirbħu d- dinja u nogħġbuk u nigglorifikawk; idderiġina f' kulma naħsbu, f' kulma ngħidu u f' kulma nopraw.

L- ispirtu huwa lest, iżda l- laħam huwa marid, u f' kull prova jkollna nsewdu qalbna.

La tħallina qatt weħidna, o Ġesù, meta jitqanqal l- aptit fina għall- ħwejjeġ li jiġbduna għad- dnub.

Agħtina, o Ġesù, l- għajnuna potenti tiegħek waqt kull tentazzjoni, u speċjalment fit- tentazzjoni tal- vendetta.

Agħtina l- grazzja li ngħixu dejjem bl- ispirtu tiegħek: u li nagħmlu ndiema sinċiera tad- dnubiet tagħna, u li nirriparaw kif nistgħu għall- offiżi li aħna għamilna.

Inti jenħtieġ li tkun għalina, għaliex ma hemmx Alla li jsalva ħliefek.

Agħtina kontinwament il- grazzja li dejjem nirrassenjaw ruħna f' kull dispożizzjoni tiegħek fuqna.

Għaġġel malajr li tagħtina l- għajnuna tal- grazzja tiegħek malli nintebħu bil- ħażen tal- azzjoni.

Sabiex ma nagħtux il- kunsens tagħna għalih: u la tippermettix li ninfirdu minnek.

X' jiswa għas- salvazzjoni eterna tagħna li aħna ngħixu fidili lejk, u mbagħad ma nipperseverawx sal- aħħar?

Dina l- grazzja o Ġesù, dina l- grazzja bl- ikbar ħerqa aħna nitolbuk li lkoll immutu fl- istat tal- ħbiberija tieghek.

Biex nieklu u biex nixorbu, kif għedt inti lill- appostli maħbubin tiegħek fl- aħħar ċena, fuq il- mejda tiegħek fir- renju tiegħek.

Eħlisna, o Ġesù, mir- regħba tal- flus, għax smajna li inti stagħġibt kemm hija ħaġa diffiċli li jidħlu fis- saltna tas- smewwiet dawk li għandhom il- flus.

Inklina l- qalb tagħna biex trid, u tapprova kulma huwa tajjeb fl- għajnejn tiegħek.

Qawwi l- qalb tagħna biex tisħet u tiddiżapprova kull xorta ta' ħażen.

Iftaħ bil- ħlewwa tiegħek il- qalb tagħna biex nipprattikaw dak li inti għallimtna, biex nimitawk fl- umiltà, u fil- manswetudni tiegħek.

Fakkarna spiss li kull bniedem hu xbieha ta' Alla, għax żgur li allura nħobbuh, jekk aħna nħobbu tassew 'l Alla.

Fakkarna li nkunu nagħmlu lill- persuna tiegħek kull ġid jew deni li aħna nagħmlu lil ħutna nsara.

Għax allura ġid iva, u qatt deni ma nagħmlulu, jekk tassew inkunu nħobbu lilek.

Inti, o Ġesù, il- vittma tagħna, u inti tagħna, għax il- Missier tiegħek ta lilna l- uniġenitu tiegħu, li inti int.

U aħna noffruk lilu nnifsu kollok kemm int bl- imħabba kollha ta' qalbek, bis- sofferenzi li ġarrabt, u bil- merti kollha tiegħek.

Sabiex inħallsu d- dnubiet kollha tagħna.

U sabiex nippurifikaw il- ġid li għamilna.

U sabiex nissupplixxu għal dak li kellna nagħmlu u ħallejnieh.

Inti, o Ġesù, inti denn ta' adorazzjoni, ta' unur, ta' glorja, u ta' benedizzjoni: denn ta' ringrazzjamenti.

Għax veru avukat tagħna bnedmin, tiddefendi l- kawża tagħna quddiem il- Missier tiegħek.

Inti turih kontinwament il- miżerji tagħna.

Tqiegħed quddiem il- memorja tiegħu l- qerq ta' Satana li għamlilna u waqqagħna.

Turih l- assalti kontinwi tan- natura feruta bid- dnub oriġinali: u tad- dinja, u tad- demonji.

U turih li ma hemm ebda ħila fina kontra kull għadu ta' ruħna, ħlief bil- grazzja, li ma hix ħaġa ta' jdejna.

Il- grazzja ta' Alla hija l- unika forza għalina, u mingħajrha rovina fuq rovina għan- natura umana.

Aħna għarafna fit- tieġ tal- Kana li ommok għandha lejna bnedmin, u speċjalment lejna skulari tiegħek imħabba kbira.

U wkoll ċerta potenza fuq qalbek a favur tagħna, li inti tagħtiha kulma titolbok.

Kont għedtilha li kienet għadha ma waslitx is- siegħa tiegħek.

U inti xħin rajt li hija assolutament riedet dak li talbitek,

Inti għall- kelma tagħha biddilt l- ilma fl- inbid a favur tal- għarajjes u tal- mistednin.

Meta inti ma tkunx trid ġustament tismagħna, aħna b' fiduċja kbira nirrikorru lejha bħala avukata tagħna quddiemek.

Sabiex tkellmek hija flokna, u allura mill- korla ddur inti għall- grazzja.

Hija qiegħda ssaltan miegħek mhux bħall- qaddisin l- oħra, iżda bħala reġina, bħala padruna, u bħala omm.

Kif lilha jistħoqq għall- ineffabbli dinjità tagħha, u għax sofriet mhux biss miegħek, iżda wkoll imħabba fik u mħabba fina.

Fil- ġustizzja tiegħek aħna naraw kastigi għal dnubietna, u f' din l- avukata tagħna aħna naraw u nistennew bla ebda dubju r- rebħa tal- kawża għal dawk li jirrikorru lejha.

Ir- rebħa tal- kawża li aħna nkunu qegħidna fl- idejn tagħha, li kienu jżommu fihom lilek tarbija.

Inti inkurlat għalina ma tħarisx u ġustament ma tħarisx lejn it- talba tagħna.

Aħna allura ngħidu lilha biex tkellmek a favur tagħna hija.

U inti għar- reverenza tagħha ċċedi u mill- korla ddur għall- grazzja.

U naqilgħu dak li ma jkunx jistħoqqilna b' ebda mod.

Hija fil- leminija tiegħek maġenbek issaltan bħala reġina, għalhekk l- anġli u l- beati huma pronti għall- kelma tagħha.

U ssaltan ukoll bħala reġina fil- knisja tiegħek: u għalhekk għal isimha mill- kbir saż- żgħir ibaxxi rasu b' qima vera.

Hija ssaltan miegħek bħala padruna: għalhekk tista' jekk trid, tammetti fir- renju tas- sema 'l min ikollu kawża ġusta.

Hija ssaltan miegħek bħala omm: għalhekk tindaħal għal uliedha, li huma ħutek mifdijin bl- istess demm tiegħek.

Inti mis- salib għedt lil Ġwanni l- appostlu: "Ekku l- omm tiegħek."

U l- appostlu li inti kont tħobb ħadha b' ommu, u aħna miegħu ħadnieha b' ommna.

Oh kemm hija grazzja kbira li jagħti Alla lil dawk li jinvokawha, li jivvenerawha, li jitgħaxxqu bid- dinjità kbira tagħha, li jirrikorru lejha!

Oh kemm hija diżgrazzja kbira għal dawk li jabbużaw mill- ħniena tagħha!

Hawn min jagħtiha qima, li ma tkunx sinċiera, għax jaraw fiha kawża ta' abbuż għalihom infushom.

Infatti waqt il- prova jakkonsentu għad- dnub, irpużati fuq il- qima falza tagħhom lejha.

Jgħidu f' qalbhom: "Jiena devot ta' Marija, u Marija ma tħallinix nintilef," u b' ċertu rpoż jidinbu.

B' hekk huma jitfgħu taħt riġlejhom dina r- Reġina tas- sema u tal- art, bħala tapit jisservew biha biex jiksru l- liġi tal- Altissmu.

Jista' jkun li l- korla t' Alla ma tqumx doppjament kontra min jittratta hekk ma' dik li hi għaxqa tiegħu?

Inti tridna nkunu devoti ta' Marija biex nagħtu gost lil Alla, li tant eżaltaha.

Biex nunuraw lilha, biex fuqna niġbdu l- barka tagħha, u kull għajnuna tar- ruħ u tal- ġisem.

U biex f' mewtna bil- potenza tagħha ssalvana mill- fjammi eterni.

Inti, o Marija, sibt tassew grazzja quddiem Alla, kif qallek l- anġlu tiegħu Gabrijeli, u minn dina l- grazzja aħna sibna sehem kbir, għax għarafna lilek u 'l Ġesù tiegħek.

Nitolbuk li tgħid lil Alla jagħti lill- bnedmin il- grazzja li jagħrfuk u li jqimuk, għax m' hemmx għajn oħra ta' ilma, li jagħti l- ħajja ħlief il- kelma tiegħek.

Min jista' jinsa l- kelma tiegħek — 'Fiat' — li inti għedt lill- anġlu Gabrijeli?

Għal dina l- kelma n- natura anġelika u n- natura umana stagħġbu għal dak li minnha sar.

Sinjur Alla, kulma għandha Marija Santissma tajthulha inti, u hija stqarret li inti għamilt magħha ħwejjeġ kbar.

Inbierku għal dejjem l- omnipotenza tiegħek, is- sapjenza tiegħek, u t- tjubija tiegħek, inbierku u nirringrazzjaw l- imħabba infinita tiegħek lejna bnedmin.

Glorja lilek, o Alla Missier, li tajtna l- uniġenitu iben tiegħek.

Glorja lilek, o Alla Iben li sirt bniedem imħabba l- bnedmin.

Glorja lilek, o Alla, Spirtu Santu, li għamilt omm bil- potenza tiegħek il- verġni Marija, u omm tal- Iben t' Alla.

Glorja lilek, o Marija, li l- Missier ħadek b' bintu, li l- Iben ħadek b' ommu, li l- Ispirtu Santu ħadek b' għarustu fil- veru sens.

O Ġesù Nazzarenu, Sultan tal- Lhud, iben uniġenitu ta' Alla l- ħaj, u tal- omm verġni Marija, li ppaċifikajt b' demmek il- bnedmin ma' Alla.

U ħlisthom mill- korla li għadha ġejja, agħti glorja lill- isem tiegħek, u xerrdu bil- potenza tiegħek fejn mhuwiex magħruf.

Satana, l- avversarju tiegħek u tagħna bnedmin fil- konfużjoni profonda tiegħu, ma jiqafx idur magħna biex jaħtafna minn idejk.

U ma jifhimx li ħadd ma jaħtaf minn idejk ebda nagħġa tiegħek, kif għedt inti.

U lanqas ma jifhem li kull deni li jagħmel idur għall- ikbar glorja tiegħek u għall- ikbar konfużjoni tiegħu.

Ammen.

Extracted from Salm Vanġelku tas-Sirjaku.txt